Ibiltariak tantaka eta talde txikietan, ezohiko Andatza Egun honetan

Jai girorik gabeko Andatza Eguna gogoan hartuta igo dute mendia hainbat herritarrek. Gaurkoan, antolakuntzak tontorreko festari baino bideak ezkutatzen dituen altxorrak bistaratzeari lehentasuna eman nahi izan dio.

Larunbat euritsuaren ondotik, ez zen oso argi igande hau ere euritan esnatuko ote zitzaigun. Goizean goiz bai, baina gerora tantarik ez du bota, eguzkia agertu eta gosaldu ostean, hainbat herritarrek ez dute zalantzarik izan; Andatzara igo dira.

Goian ez zen ohiko trikiti doinurik, ezta hamaiketako goxoaren usainik ere. Ia hutsik zen babesleku parea. Bidean gorantz edo beherantz, tantaka, talde txikietan Andatzara joandako herritarrak. Gehienak oinez, baten batzuk lasterka. Bizikleta gainean ingurutik etorritako bisitariak ere ikusi ahal izan ditugu. Denak 2022ra begira, azken bi urteotako maiatzeko ezohiko lehen igandeok ezohiko izateari utzi eta urtebete barru, jai giro beteko Andatza Eguna berreskuratuko ote den esperantzan.

Ondarea bistaratzen

Gaurkoan helmuga baino bidea izan da protagonista. Urdaiagatik gora, bi bide osatzeko gonbita luzatua ziguten Andatza Eguneko antolatzaileek. Batetik bertako ondarea hobekiago ezagutzeko ibilaldi gidatua goizeko 10:00etan hasita Ziortzako langatik. Eta Andatzara igo dena ere jabetuko zen; ibilaldia nork bere kontutik egiteko bidea ere seinaleztatu dute aurtengoan. "Bidean, errotarriak, harrobiak eta trikuharriak non dauden ezagutzeko kartelak jarriko dituzte", iragarria zuen Usurbilgo Udalak. Eta halaxe izan da, ondoko argazkiak horren guztiaren lekuko.

Orain arte bide beretik igaro eta ikusiko ez genituen altxorrak bistaratzeko aukera eman du ezohikoa, jai girorik gabekoa izan den Andatza Egun honek. Helmuga, tontorrera heltzea baino gaurkoan inoiz baino nabarmenagoa izan da, mendi bideak duen garrantzia.


DBHko titulua jasoko dute Oinarrizko Lanbide Heziketako ikasleek

Hezkuntza Legea aldatu da, eta, horrela, zenbait berrikuntza jarriko dira indarrean. Horien artean, OLHari dagokiona azpimarragarria da.

Hezkuntza Legeak (LOMLOE) hainbat moldaketa izan ditu, eta, horrekin batera, zenbait berrikuntza jarriko dira indarrean datozen asteetan. Horien artean, nabarmentzekoa da Oinarrizko Lanbide Heziketakoa (OLH). Izan ere, Derrigorrezko Bigarren Hezkuntzako titulua emango diete OLHko ikasleei.

Orain arte, OLHko ikasleek lortzen zituzten OLHko titulua eta kualifikazio profesionalen tituluak. Ondoren, Lanbide Heziketako ikasketak amaitzean, erdi mailako ikasketak egiteko aukera izaten zuten. Baina, aurrerantzean, hori guztia lortzeaz gain, DBHko titulazioa ere izango dute.

Berri onak, Hernaniko OLHko ikasleentzat ere

«Aldaketa hau oso berri ona da», aipatu dute Hernaniko Lanbide Heziketako zentroko arduradunek. «DBHko bideaz gain, beste bide praktikoago baten bidez, DBHko titulua lortu dezaketelako. Gainera, Lanbide Heziketan, azkeneko hiruhilekoan, enpresatan egiten dituzte praktikak. Beraz, gero, ikasten jarraitu eta edozein erdi maila egiteko, askoz prestatuagoak egoten dira».

Hernanin, Gizarte Berrikuntzako Lanbide Heziketako institutuan, Oinarrizko Lanbide Heziketa egiteko aukera dago. Are gehiago, ikasketa horiek sistema publikoan eta D ereduan eskaintzen diren zentro bakarra da bertakoa. Hari beretik, aurtengo ikasturtean bide hori egin nahi dutenek, aukera dute matrikula egiteko; urriaren 15a izango da izena emateko azken eguna.

«Ikasketak amaitzean, ikasleak lanean has daitezke; edo, bestela, erdi mailako ikasketekin jarraitzeko aukera ere izango dute», aurreratu dute zentrokoek. Informazio gehiago behar izanez gero, zentrora bertaratu (Karmelo Labaka 7) edo telefonoz deitu daiteke 943 55 19 58.

Berri onak jaso dituzte Hernaniko Transpacarreko Oinarrizko Lanbide Heziketako ikasleek ere. Zentroko espezialitatea da ibilgailuen konponketarako langile prestakuntza, eta helburu dute Irakaskuntza arautuetan ikasten jarraitzea, bereziki, Lanbide Heziketako Erdi Mailarako Prestakuntza zikloan. Bertako ikasleek ere, ikasketak amaitzean, DBHko titulua jasoko dute. Horrenbestez, LOMLOEren moldaketarekin, berri onak besterik ez dituzte jaso bailarako ikasleei zein irakasleek.


Arrantzale frantsesek Jerseyko portu nagusia blokeatu dute zenbait orduz

Haserre daude uharte anglo-normandiarrak 'brexit'-aren ostean ezarritako baldintzekin. Erresuma Batuak bi gerraontzi bidali ditu


Xua Gurasoekin Etxera plataformak iganderako elkarretaratzea antolatu du

Igandean Xuak hiru urte beteko ditu, eta Xua gurasoekin batera etxera ekartzeko eskatzeko elkarretaratzea egingo dute, 19:00etan, Usurbilen. Hitzorduan argazki jendetsua aterako dute, eta herritarrak elkarretaratzean parte hartzera deitu dituzte.

Urtarrilaren 19an, datorren igandean, Xuak hiru urte beteko ditu. Espainiako Espetxe Legeak aginduta bere gurasoak preso dauden Picassenteko espetxean bizitzeari utzi beharko dio, eta Usurbilera etorriko da aitona-amonekin bizitzera. Horren aurrean, Xuarekin batera gurasoak etxera ekartzeko eskatzeko elkarretaratzea egingo dute igandean 19:00etan Usurbilen. Herritarrak giza eskubideak oinarri dituen aldarrikapenarekin bat egitera eta mobilizazioan parte hartzera deitu dituzte Xua Gurasoekin Etxera plataformako kideek.

Herritarrei eta eragileei eskertza

Orain artean plataformaren aldarrikapenarekin bat egin duten norbanako eta talde guztiak eskertu nahi izan dituzte Xua Gurasoekin Etxera herri ekimeneko kideek. "Ez dira gutxi izan familiaren banaketa ekiditea eskatu dutenak". Orotara, 2.220 pertsonek babestu dute eskakizuna. Usurbilgo eta Orioko 88 talde, elkarte eta merkatarik ere beren atxikimendua azaldu dute, eta herri ekimenetik bereziki nabarmendu dute Usurbilgo Ikastolak eta parrokiako bi erretoreek egindako ahalegina, "beren izenean familia ez banatzeko eskaera bideratu baitiete Espetxetako Zuzendaritza Orokorrari eta Zaintza Epaileari".

Horrez gain, Orio eta Usurbilgo udal-talde guztiei ere eskerrak eman dizkiete, "aurkeztu genuen mozioa aho batez onartu zutelako iazko urriaren 31n. Era berean, Batzar Nagusietako talde gehienek ere mozio berberarekin bat egin zuten joan den urtarrilaren 8an. Erakunde horiek ere beren akordioen berri eman diete Espetxetako Zuzendaritza Orokorrari eta Zaintza Epaileari". Arartekoaren aldetik jasotako arreta eta bere esku dagoena egiteko prestutasuna ere azpimarratu dute Xua Gurasoekin Etxera plataformako kideek.

Ahalegina egin bada ere, "tamalez, azken uneko ezusteko bat ezean, igandean banaketa krudel hori gertatuko da, eta Xua motxiladun ume berri bat bilakatuko da". Horregatik, urtarrilaren 19rako antolatu dituzten egitasmoetan parte hartzera deitu dituzte herritarrak. Igande goizean, 11:00etan hasita, Motxilak Gora ikuskizuna izango da Donostiako Atano Pilotalekuan, eta arratsaldean, 19:00etan, elkarretaratzea egingo dute Usurbilen.


"Aurtengo helburuen artean pare bat marka hobetzea eta Euskal Herriko txapelketa ditut"

Plazetara bueltatu denetik, Urdax Magunazelaia harri jasotzaileak Gipuzkoako eta Euskal Herriko txapelketak irabazi ditu, baina ez da horregaz konformatzen. Herri kiroletako saltsa gustuko du eta zeresana ematen jarraitzeko prest dago Otxandion bizi den abadiñarra. Bideoa bihar ANBOTOko alean argitaratuko den elkarrizketako aurrerapena da.


Merkaurola egitasmoa jarri dute abian Bertan, Herrixen eta Zestoan merkatari elkarteek

Kontsumitzaileen erosketa ohiturak ezagutzeko, Bizilan enpresak 1.000 galdeketa egingo ditu eskualdeko hainbat herritan.

Merkaurola egitasmoa jarri dute martxan Bertan, Herrixen eta Zestoan ber merkatari elkarteek, udalen babesarekin eta Iraurgi Berritzenekin elkarlanean. Iraurgi Berritzenek jakinarazi duenez, egitasmoaren helburua da "Azkoitiko, Azpeitiko, Zestoako, Aizarnazabalgo, Errezilgo eta Beizamako kontsumitzaileen erosketa ohiturak ezagutzea". Egitasmoaren barruan, Bizilan enpresak 1.000 galdeketa egingo ditu kontsumo ohituren, erosketa lekuen eta herri guneetako merkataritzaren inguruan. Galdeketan ateratzen diren ondorioetatik eskualdeko merkataritza estrategia definituko dute. Kontsumitzaileen ohiturak aldatzen ari direla eta, azterketa hori egitea beharrezkoa dela azaldu dute Azpeitiko, Azkoitiko eta Zestoako merkatari elkarteek.


"Ingudearekin ondo moldatu arren, harria da nire lehentasuna"

Euskadiko Ingude Txapelketa irabazi du Gorka Etxeberria (Orio, 1995) harri-jasotzaileak, eta bigarrengoz jantzi du txapela. Ozta-ozta gailendu zen Abadiñon izandako lehian.

Larunbatean oso estua izan zen txapelketako finala. Nola bizi izan zenuen?

Zortzi partaide ginen, eta zozketan hirugarren aritzea tokatu zitzaidan, faboritoen aurretik. Nire txandari ondo ekin nion, eta minuturako, hirurogei aldiz jo nuen goiko txapa. Bukaera aldera, erritmoa jaitsi egin behar izan nuen, eta txapari laurogeita zazpi kolpe emanda bukatu nituen lanak.

Marka ona zela jakin arren, atzetik zetozen biek berdintzeko gaitasuna zutela banekien, eta azken momentura arte ez zen ezer erabaki. Iosu Marturetek ere laurogeita zazpiko puntuazioarekin bukatu zuen txanda, baina berdinketa denean, lanak aurretik egin dituenarentzat izaten da txapela. Horrela irabazi nuen lehiaketa.

Laurogeita hamarreko marka egitera iristeko gai ikusten al duzu zure burua?

Baietz uste dut, beti ere entrenamendu saio guztiak horretara bideratuz gero. Euskal Herriko txapelketarako bi prestaketa saio bakarrik egin nituen ingudearekin. Nire planifikazioa harri-jasotzera bideratuta dago eta, horrez gain, Gabonen bueltan bi txapelketa izan nituen harriarekin.

Ingudearekin urtarrilaren 8an eta 11n ibili nintzen probak egiten, eta ondo ikusi nuen nire burua. Izan ere, behin teknika menderatuta izanez gero, eta sasoian egonda, nahikoa erraza da plazan ondo moldatzea.

Horregatik guztiagatik, oraindik laurogeita zazpi kolpeko marka hobetzeko tartea dudala uste dut, baina horretara jarri eta gehiago entrenatuta.

Eta ba al duzu horretarako asmorik?

Hasiera batean, ez. Hemen ez da ingudean aritzeko afizio handiegirik, eta zaila da entrenamenduak egiteko motibazioa izatea. Ariketa bera ere nahikoa monotonoa dela esan daiteke.

Harrian zentratuta jarraitzea da nire asmoa, ikaragarri gozatzen dudalako. Harri txikiak, handiak, baldarrak... Denetarik dago, eta ez naiz aspertzen.

Minutu eta erdiko lana egin behar izaten da ingudean. Laburra dirudi, baina luze egingo da.

Aurreneko minutuan tira, nahikoa ondo eusten zaio erritmo politari, baina azken segundoetan, hondoa jotzen da; azken hamar segundoetan, zazpi kolpe jotzen dira justu-justuan. Lehertu egiten da gorputza.

Harri-jasotzearekin konparatuz gero, beste mota bateko ahalegina eskatuko dio ingudeak gorputzari.

Ingudearen pisuari erreparatze hutsa nahikoa da horretaz jabetzeko. Guk erabiltzen dugunak 18 kiloko pisua izaten du, eta emakumeenak 10 kilokoa. Azken segundoetan oso nekatuta egon arren, beti izaten da indarra ingudea txapara igotzeko, pisua ez delako handia.

Harriarekin, berriz, ondo neurtu behar izaten dira indarrak. Nire kasuan, txapelketan erabiltzen dudan harririk txikienak 100 kilo izaten ditu, eta indarrez justu bazabiltza, litekeena da azken jasoaldietan harria altxatzeko indarrik gabe geratzea.

Ingudearen kasuan, bihotzak eta birikiek kristoren betekada hartzen dute kolpetik; oso azkar pasatzen zara hutsetik ehunera.

Zerk ematen dio astindu handiagoa gorputzari?

Harriak higadura handiagoa eragiten dio gorputzari. Adibide bat: harri-jasotzen entrenamendu saio indartsua eginez gero, hurrengo sei edo zazpi egunetan gorputza nekatuta izaten da. Ingudearekin, berriz, larunbatean leher eginda bukatu nuen txapelketa, baina herenegun harriarekin entrenamendua egiteko moduan izan nintzen.

Hala ere, oraindik gorputzean gogordurak ditut larunbateko ahaleginaren ondorioz. Izan ere, ingudea jasotzeko teknika handia izanez gero, hankek bakarrik sufrituko lukete, baina gehienok besoetatik ere asko tiratzen dugu. Sorbaldek eta ukalondoek asko sufritzen dute, txapa jotzeko buruaren paretik gora lan egiteagatik.

Nondik datorkizu inguderako afizioa?

2016ko Gipuzkoako Txapelketarako bi partaide bakarrik zeuden izena emanda, eta hirugarrena behar zuten lehiaketa egin ahal izateko. Jose Ignazio Saizar Luxarbek deitu zidan, parte hartzera animatuz, eta baiezkoa eman nion. Lan polita egin nuen estraineko saioan, eta gerora hobetzen jarraitu dut.

Bitan aurkeztu zara Euskadiko Ingude Txapelketara, eta bietan irabazi duzu.

Hala da, bai. Dena den, zaila izango da aurrerantzean martxa horri eustea.

Harri-jasotzeari dagokionez, zure ibilbideko zer puntutan zaude?

Momentu onenean nagoela uste dut. Pena, sasoi betean egonda, urte aldrebes hau tokatu izana. Txapelketa gutxiago jokatu ditugu, eta horrela zaila izaten da entrenatzeko gogoari eustea.

Zer helburu dituzu datozen hilabeteei begira?

EgurSport etxeak antolatutako hiru harrien txapelketa jokatzen jarraituko dut, eta laster izango dugu hurrengo kanporaketa, 100 kiloko hiru harri desberdinekin. Garai bertsuan, hil honen bukaeran-edo, Gipuzkoako Ingude Txapelketan ere izango naiz.

Aurrerago, Igeldoko Harrirako ahalik eta ondoen prestatzea da nire asmoa. Egia esan, urteko prestakuntza txapelketa horretara bideratuta antolatzen dut. Udan egiten da, Donostiako Aste Nagusiko aurreneko egunean, eta oraindik falta da denbora pixka bat.


Eguzki plakak ipini dituzte San Juango ur araztegian

20 kilowattio nominaleko plakak ipini dituzte.

Instalazio berriak autokontsumorako energia elektrikoaren hornidura ahalbidetuko die San Juango edateko uraren araztegiko instalazioei. Zornotzako Udalak gogorarazi du araztegi horrek edateko ura bideratzen

diola udalerriari.


Lasartearra elkartearen 50. urteurrena: danborrada

Herriko kaleak girotuko dituzte danborradako kideek, Lasartearra elkartearen egoitzatik abiatuta.


Europara, txupinazo eta guzti

Osasunak botako du txupinazoa sanferminetan, hamasei urteren ostean Europarako sailkatu dela eta


Espetxe zigorra eta 4,5 milioi euroko isuna ezarri diote 2013an tabako kontrabandoan atzeman zuten taldeari

Taldea Euskal Herrian finkatua zegoen, tartean ziren Orioko hainbat bizilagun ere, eta Europatik kanpo eskuratutako tabakoa kontrabandoan sartzen zuten Britainia Handian, Irlandan eta Espainian.

Zerga Administrazioko Estatu Agentziak tabako kontrabandorako talde bat desegin zuen 2013ko abenduan. Taldea Euskal Herrian finkatua zegoen, tartean ziren Orioko hainbat bizilagun, eta Europatik kanpo eskuratutako tabakoa kontrabandoan sartzen zuten Britainia Handian, Irlandan eta Espainian. Efe agentziak jakinarazi duenez, auziaren epaiketa egin da azken astetan, eta epaituek onartu egin dituzte leporatzen zaizkien karguak, tabako kontrabandoa eta talde kriminal bateko kide izatea, hain zuzen ere. 3-4 urteko espetxe zigorra ezarri die epaileak eta 4,5 milioi euroko isun ekonomikoa ordaintzea onartu dute, konfiskatu zieten tabakoa 5 milioi eurotan baloratuta zegoela kontutan hartuta. Dagoeneko aurreratu dute milioi bat euro.

Menorcan geldiarazi zuten White Eagleatoiontzia 2013ko abenduaren 5ean 350.000 tabako kaxa –1,4 milioi eurotan baloratua– ontziz aldatu nahian ari zirela. Dena dela, epaiketan fiskaltzak nabarmendu du 2012 eta 2013 urteetan gutxienez bost bidaia egin zituztela tabakoa legez kontra garraiatuz.


Negoziazioa desblokeatu ezean, anbulantzietako langileek lanuzteak mantenduko dituzte

Patronalaren jarrerak negoziazio mahaiari «zilegitasuna kentzen» diola adierazi du LSB-USO sindikatuak.

Anbulantzietako langileek kontzentrazioa egin dute Gasteizen, Eusko Legebiltzarraren aurrean. Adierazi dute patronalak ez badu hitzarmenaren negoziazioa desblokeatzen, jada deituak dituzten lanuzteak mantenduko dituztela. Hilaren 9an, 10ean eta 11n izanen dira. LSB-USO sindikatuak ohar bidez eman du agerraldiaren berri, patronalak atzo zabaldutako bertze adierazpen bati erantzunez.

Sindikatuak dioenaren arabera, patronalak uste du negoziazio mahaia ez dela leku egokia anbulantzietako langileen baldintzen parekatzea eztabaidatzeko. Izan ere, sindikatuek eskatzen dutena da anbulantzietako langileen erosahalmenari eustea eta lan baldintzak Osakidetzako langileen baldintzekin parekatzea. Sindikatuaren ustez, patronalaren jarrerak negoziazio mahaiari «zilegitasuna kentzen» dio: «Argi erakusten du duela urte eta erditik hona enpresek fede txarra dutela negoziaziorako».

Hala, gogoratu dute anbulantzietako langileek erosahalmenaren %16 galdu dutela 2023ko irailera bitarte. Ordura arte, anbulantziak kudeatzen dituzten enpresen finantzaketa ia %40 igoko da bost urteko epean, 2027ko abuztutik aurrera. Baina patronalak %13ko soldata igoera totala eskaintzen du 2028 bitarte.


Sei hilabeterako garbitzailea hartuko dute Ataunen

ATAUN // Udalak langile bat kontratatuko du udal eraikinak garbitzeko, ordezkapen gisara. Sei hilabeterako kontratua egingo diote, egunean lau ordukoa lanaldia, arratsaldez. Izena Lanbiden eman behar da, irailaren 5etik 13rta bitartean. Baldintzak Lanbideren webgunean daude.


Maxime D’Abovilleren ‘La révolution’ antzezlana ikusgai izanen dute Senperen apirilaren 11n

Apirileko Kultur Topaketen Garaiaren ondotik, maiatzean ere segida izanen du kultur egitarauak Senpereko Larreko kultur gunean. Honela, maiatzaren 11n, ortzegunean 19:30ean La révolution antzezlana eskainiko du Maxime D'Aboville aktoreak. Sartzea 20 euro izanen da.

Frantziako idazlerik handienetako batzuen testuak bereganatu eta aldi berean soila eta asmamena den eszenaratze batean hegalditik xuxurlara pasatzen da, munduaren aurpegia aldatu behar duten heroien grina taularatuz.


Tio Teronen semeak

Tio Teronen Semeak dantza taldearen Festamentua ikuskizuna, uztailaren 18an, 19:30ean, Odietan. Eguraldi txarrarekin Zumaiena ikastetxean egingo da. Gonbidapenak ostiralean izango dira eskuragai turismo bulegoan.


TADek ez du «oso larritzat» jo Rubialesek Hermosori musu eman izana

Horrenbestez, CSDek ezingo du Espainiako Futbol Federazioko presidentea behin behinean kargugabetu.

Espainiako Kirol Auzitegi Administratiboak (TAD) prozedura zabaldu du Espainiako Futbol Federazioko presidente Luis Rubialesen kontra. Baina Jennifer Hermoso futbolariari musu eman izana «larritzat» jo du, eta ez «oso larritzat». Horrenbestez, Espainiako Kirol Kontseilu Nagusiak (CSD) ezingo du berehalakoan behin behinean kargugabetu. Hala, TADek partzialki onartu du CSDren eskaria.

Berehalakoan kargutik ezin kentzeaz gain, TADek gertutakoa soilik larritzat jo izana, suposatzen du gehienezko kargugabetzea bi urtekoa izan daitekeela. CSDko buru Victor Francosek berretsi du, erabakiaren kontra helegitea aurkeztuko dutela, eta helegitean zuzenean eskatuko diola TADi Rubiales kargugabetzeko, CSDk horretarako eskumena galdu baitu. Egun Rubiales 90 egunerako dago zigortuta behin behinean, FIFAk hala erabaki zuelako iragan larunbatean.

Aurrena espedientea zabaldu zion, eta gero zigorra jarri. Zigor horren baitan debekatu egin zion Jennifer Hermoso Espainiako selekzioko jokalariarekin harremanetan jartzea. Espainiako Federazioko langile guztiei zabaldu zien debekua FIFAk. Rubialesek musu bat eman zion ezpainetan Hermosori haren borondatearen aurka, Espainiak Munduko Kopa irabazi osteko domina banaketan. Aurretik, keinu itsusiak egin zituen palkoan. Rubialesek dimisioa aurkeztea espero zen irgan ostiralean, baina ez zuenez egin, hura kargutik kentzeko prozedurak hasi zituen FIFAk, baita Espainiako Gobernuak ere. Dimisioa ez eman izanak beste ondorio batzuk ere ekarri zituen, ordea. Emakumezkoen futbol taldeko talde teknikoko kide gehienek kargua utzi zuten Jorge Vilda hautatzaileak ez du dimisioa eman, ordea. Rubialesen ondoan egon da egun hauetan guztietan, eta, hark esan zuenean ez zuela dimisioa aurkeztuko, txalo egin zion. Hurrengo, aitzitik, komunikatu bat atera zuen haren «jarrera desegokia» salatzeko.

Hermosok «neurri zentzagarriak» hartzeko eskatu zuen, Futpro haren sindikatuaren bidez. Baina Rubialesek bere bertsioari eusten ziola ikusita, gogorrago mintzatu zen Futpro sindikatua zabaldutako agiri batean. Hartan, «zaurgarri eta eraso baten biktima» sentitu zela salatu zuen: «Ekintza oldarkor eta matxista baten biktima izan nintzen, lekuz kanpo zegoen, eta ez zegoen inolako baimenik tartean». Ez hori bakarrik. Adierazi zuenez, «etengabeko presiopean» egon da, Rubialesen «ekintza tamalgarria» justifikatzeko adierazpenak egin zitzan. Horregatik debekatu zien FIFAk Rubialesi, haren ingurukoei eta Espainiako Federazioko langileei Hermosorekin harremanetan jartzea. Espainiako selekzioko jokalariak hainbat futbolari eta futbolari ohiren babesa izan zuen. Horien artean zeuden Espainiako selekzioarekin Munduko Kopa jokatu zuten Euskal Herriko bi futbolariak: Irene Paredes eta Oihane Hernandez.

TADen lehen bilera

Astelehenean Kirol Kontseilu Gorenak jarritako salaketa aztertzeko lehen bilera egin zuen TADek. baina dokumentazio gehiago eskatu zion CSDri, eta azkenean gaur iritsi da erabakia. Egun horretan bertan lurraldeetako futbol federazioetako presidenteek eskatu zioten Rubialesi dimisioa emateko. Baina entzungor egin die. Egun berean kasua Auzitegi Nazionalera iritsi zen. Fiskaltzak zehaztu zuen prozesu judiziala ez duela hasi oraindik, baina ikertzen hasi zela gertatutakoa. Hala, baztertu egin zituen Rubialesek eman zituen azalpenak. Hermosoren adierazpenak entzun ondoren, azaldu zuen ez dagoela zalantzarik Rubialesek baimenik gabe eman ziola musu. Fiskaltzak argudiatu zuen baimenik gabe musu ematea sexu eraso bat dela. Fiskalak sinatu duen dekretuan gogoratu du zenbait epairen arabera soilik baietz da baietz legeak zigortzeko moduko eraso-tzat jasotzen dituela baimenik gabe ahoan emandako musuak. Eta zehaztu zuen Espainiako Zigor Kodearen arabera, sexu eraso, jazarpen eta abusu delituen kasue- tan erasoa jasan duenaren edo haren ordezkari legalaren salaketa edo fiskaltzaren kereila bat behar direla auzibide bati ekiteko. Horregatik, salaketa jar dezakeela jakinarazi zio fiskaltzak Hermosori, eta hamabost eguneko epea eman zion eurekin harremanetan jartzeko. Ikusteke dago horrek eta Rubialesen aurkako beste salaketek egiten duten bidea.


Jakin-minez gerturatu dira oñatiarrak herriko etnografia batzen duen liburua ezagutzera

Herritar asko izan dira 'Atzo, Etzi. Oñatiko kultur ondare etnografikoa' liburuaren aurkezpenean. Erreusak proiektuaren nondik norakoak eta liburuak jasotzen duenaz mintzatu da Gure Bazterrak taldeko kide eta liburuaren egile Arantzazu Sagarzazu Sacristan.

Gazteak zein adin batetik aurrerako herritarrak gerturatu dira arratsaldean zinema aretoan egin den liburuaren aurkezpenera, herriko etnografia batzen duen liburuan zein tresna, kontakizun eta bizipen bildu dituzten jakinminez.

Gure Bazterrak kultura elkartearen ibilbidea, aurretik egindako lanak eta Erreusak egitasmoaren nondik norakoak azaldu ditu egileak, Arantzazu Sagarzazu Sacristanek. 2021eko udan nola landa lana egin zuten herriko 80 bat baserrietara, lantegi txikietara, etxeetara, bildumetara... joanda. Aurkitutako lanabesei argazkiak atera eta fitxak egin zizkieten, hiru artxibo handitan sartzen direnak. Eta material hori 175 orri dituen koloretako liburu batean jaso dute, gaurtik salgai dagoena herriko liburu dendatan, kultura etxean, Turismo Bulegoan eta Arantzazuko dendan, hamar eurotan.

Proiektuan zehar ateratako argazkiak erakutsiz eman ditu azalpenak Sagarzazuk, tarteka liburuko pasarteak irakurriz. Eta eskertuta agertu da. Eskerrak eman dizkie etxeko ateak zabaldu dizkieten herritarrei, proiektuan bidelagun izan duen Sara Larruzea Lobori (berarekin batera jaso zuen oñatiarrak etonografia lantzeko Udalak emandako diru laguntza), laguntzen ibili direnei, gaurko aurkezpenera joan direnei...

Bere aurretik Iñaki Olalde kultura batzordeburuak eta Izaro Elorza alkateak hartu dute hitza. Liburua ateratzen lagundu dien Ereiten zerbitzuetako Eriz Zapirainek bidalitako hitzak irakurri ditu Olaldek, ekitaldian ezin izan da egon eta. Eskerrak ere eman die proiektuan ibili den lantalde osoari. Ildo beretik egin du berba Elorzak ere, joandako herritarrei ere eskerrak emanez.


Giza eskubideak eta Xinjiangeko kotoia

Nazioarteko marka batzuek kotoi hori erabiltzen jarraitu dute, baina beste batzuek erabiltzeari uztea erabaki dute. Txinako zenbait internautak enpresa horiei boikot egiteko deia egin dute.

Nazioarteko hainbat markak, Hugo Bossek eta ASICSek, besteak beste, Txinako sare sozialetan iragarri dute Xinjiang eskualdeko kotoia erosten jarraitzeko asmoa dutela, Txinak eta Mendebaldeak giza eskubideen ustezko urraketengatik zigorrak jarri dituzten arren. Bestalde, H&M eta Nike markek hor ekoitzitako kotoia erabiltzeari uztea erabaki dute.

Europar Batasunak Txinako erakunde bati eta lau pertsonari zigorrak ezarriko dizkiela iragarri du aste honetan, Xinjiang eskualdean giza eskubideen ustezko urraketengatik. Erresuma Batuak, Kanadak eta Estatu Batuek ildo bereko zigorrak iragarri dituzte. Txinak, bere aldetik, zigorrak jarri dizkie EBko lau erakunderi eta 10 pertsonari errepresalia gisa.

Txinako eskualde horretako ustezko praktiken inguruko salaketak polemika handia sortu du, eta nazioarteko hainbat markak jarrera hartu dute horren inguruan.

Hugo Bossek komunikatu bat kaleratu du Weibo sare sozialean ("Twitter txinatarra"), eta, bertan azaldu duenez, "Xinjiangen kotoia erosten eta babesten" jarraituko du, "munduko onenetarikoa" dela uste duelako.

Haratago joanez, "Txina bakarraren printzipioa" errespetatzen duela eta herrialdearen "subiranotasuna eta lurralde osotasuna" defendatzen duela esan du.

Eskualdeko kotoia erosten jarraituko duen beste marketako bat Asics da, eta herrialdearen "subiranotasun nazionala eta lurralde osotasuna" defendatzen duela ziurtatu du. Gainera, "Txinaren inguruko zurrumurruak zabaltzeko eta difamatzeko ekintza guztien aurka" dagoela azaldu du.

FILA enpresak ohar baten bidez jakinarazi duenez, "Txinako FILAk Txinan kotoia ekoizten duten eremuetako kotoia erosi eta erabili du, Xinjiangekoa barne", eta Kotoi Hoberako Ekimena (BCI), material horren iraunkortasunean diharduen munduko erakunderik handiena, utziko duela iragarri du.

Boikota egiteko deia

Beste marka batzuek (H&M eta Nike, besteak beste) eskualde horretako kotoia erabiltzeari uztea erabaki dute sektorearen ustezko bortxazko lanengatik. Txinako zenbait internautak enpresa horiei boikot egiteko deia egin dute.

Txinako merkataritza elektronikoko hainbat plataformak H&M Suediako arropa markaren denda digitala erakusteari utzi diote, kotoi hori erabiltzeari utzi diola iragarri eta hilabete batzuetara.

Komunikatuan, markak debekatu egin zuen bere hornidura-katean "bortxazko lanik egon izana, herrialdea edo eskualdea edozein dela ere", eta Txinako hornitzaile batekin zuen lan-harremana eten egingo zuela iragarri zuen, Txinako eta atzerriko 82 konpainiari uigur gutxiengoaren kideak nahitaez lekualdatzeagatik egindako salaketak argitu arte.

Txinako Gazte Komunisten Ligako Batzorde Zentralak mezu bat argitaratu zuen Weibo sare sozialeko profilean: "Txinan dirua irabazi nahi duzu Xinjiangeko kotoia boikotatzeko zurrumurruak zabaltzen dituzunean? Gustatuko litzaizuke! ".

Nike konpainiak H&M markak kaleratu zuen komunikatuaren antzeko bat kaleratu zuen iaz, eta, oraingoz, Asiako erraldoian zuen irudietako batek, Wang Yibo aktoreak, markarekin zuen kontratua amaitu duela zabaldu da.


Irurita Miguelenek irabazi du Baztan-Errekako 41. Laxoa Txapelketa

Arraioz Sagardia taldeari 9-7 irabazi zion Iruritak final luze eta politaren ondotik. Jende aunitz hurbildu zen Arraiozko plazara larunbat arratsaldean Baztan-Errekako 41. Laxoa Txapelketako finala ikustera. Ia hiru orduko partidaren ondoren irabazi zuen Irurita Miguelenek aurtengo txapela.

Arraoizen etxean jokatu arren iruritarrak ez ziren kikildu eta azken partidak irabazteak emandako konfiantzarekin atera ziren finala jokatzera. Final orekatua izan zen eta azkenean 9 jokoetara iritsita Xabi Barberena, Gorka Urtasun, Jagoba Ramos eta Egoitz Primek jantzi zuten txapel preziatua. Arraioztarrak, Mindegia, Xabier Mihura, Miguel Maritorena eta Jon Gamiok bigarren postuko garaikurra jaso zuten.

Goizean hirugarren posturako partida jokatu zen. Aurrez aurre izan ziren Doneztebe Apeztegia eta Oiz. Doneztebeko laukoak, Jon Apeztegia, Ramontxo Etxebeste, Joseba Juanena eta Ibai Santestebanek, lortu zuen hirugarren postua. 9-7 irabazi zion Oizko taldeari, Aimar Saldias, Ioritz Zelaieta, Laurendi Zelaieta eta Iker Bereauri.


Zubietako hipodromoko iraileko jaialdiak ere bertan behera

Egungo osasun krisialdiko baldintzetara egokitu ezinda, irailaren bigarren hamabostaldirako Zubietako hipodromoan iragarriak zeuden bi musika jaialdiak urtebetez atzeratzea erabaki du antolakuntzak.

Bizi dugun osasun krisialdi honetan, edukiera handiko ekitaldietarako indarrean den araudia tarteko, azken urteotan Zubietako hipodromoan ospatu den Donostia Festibala, irailean egitekoa zena urtebete atzeratzera erabaki dute antolatzaileek, 2021eko irailaren 17 eta 18ra hain zuzen. Sarrerak erosiak zituenak uztailaren 31ra arte itzultzea eska dezake edo 2021eko ediziorako jaso, baliagarriak izango baitira. Hurrengo urterako txartelak aurrerago jarriko dituzte salgai. Bitartean aurten, egun bizi dugun egoerara egokituta, hiriburuko txoko ezberdinetara hedatuko den Donostia Festibal Urban prestatu dute. Informazio gehiagorako: donostiafestibala.com

Agurra urtebetez atzeratua

La Polla Records taldeak ere irailaren 26rako zuen iragarria agurreko kontzertua hipodromoan. El Drogas, Su Ta Gar, Lendakaris Muertos eta Liher taldea ere parte hartzekoak ziren kontzertu gaua 2021eko irailaren 25ean ospatuko dute. Aurtengorako sarrerak erosiak dituztenek hurrengo urterako baliagarriak izango dira. Email bidez jakinaraziko zaie txartelak itzuli nahi dituztenei, zer modutan egin ahalko den.


'Express' zirkua dator Hernanira

Abuztuaren 28an, hilabeteko azken asteburuari amaiera emateko, herritarrek Express zirkuaz gozatzeko aukera paregabea izango dute. Arratsaldeko 20:00etan izango da, Atsegindegin. Hitzik gabeko zirku honek, akrobaziak, oreka eta malabareen arteak erakutsiko ditu. Sarrerak jadanik salgai daude online zein Biteriko leihatilan.


ARGAZKI BILDUMA: Lagun Onak nagusitu da Anaitasunaren aurkako derbian

Mikel Landak sartutako golak erabaki du Lagun Onaken eta Anaitasunaren arteko derbia. Lau urteren ostean, Garmendipen egin dute topo bi taldeek, Espainiako Hirugarren Mailako joaneko partidan. 64. minutuan iritsi da etxekoen aldeko gola. Harmailak jendez lepo zirela, Jon Guridi eta Igor Zubeldia Realeko jokalariek atera dute ohorezko sakea, eta 17:00ak jota hasi da neurketa. Aurreneko zatia ez da oso gorabeheratsua izan jokaldiei dagokienez, baina epaileak adierazi dituen hainbat faltek giroa berotu dute, zelaian zein harmailetan. Gola sartzeko aukera gutxi izan dute bi taldeek aurreneko 45 minutuetan, eta markagailua hutsik amaitu dute derbiaren aurreneko zatia. Bigarren denbora-erdia hasi eta gutxira, 58. minutuan, egin du lehenengo aldaketa Lagun Onakek, eta Arteagaren lekua hartu du Landak. Futbolari azpeitiarra berehala murgildu da partidan; zelairatu eta sei minutura jarri du markagailua etxekoen alde, Tenaren erdiraketari errematatuta. Nahiz eta partidaren azken minutuetan azkoitiarrek markagailua berdintzeko aukerak izan dituzten, markagailuari eustea lortu du Lagun Onakek. Lagun Onaken eta Anaitasunaren arteko azken derbia 2013ko urtarrilaren 26an jokatu zen, eta orduan ere etxeko taldea nagusitu zen markagailuan, 1-0. (Argazkiak: Maialen Etxaniz) [flickr_set id="72157688167970424"]


Ahaztu duten auzoa

Bide zuzenetik okertu zen Martutene, eta ez dute berriz ere zuzentzeko neurririk hartu. 2015ean harturiko erabaki batek nabarmen baldintzatu du auzoa. Urte hartan abiatu zituen Uraren Euskal Agentziak (URA) Urumea ibaia birbideratzeko eta ibilgua handitzeko lanak. Auzotarren aspaldiko eskaera zen, eta 2011ko uholde lazgarriek agerian utzi zuten agintariek ezin zutela denbora gehiago galdu. Ibaiaren proiektuarekin batera, Martutene urbanizatzeko eta egokitzeko lanketa prozesu bat egin zuten URAk, Donostiako Udaleko teknikariek eta Sarroeta auzo elkarteak. Ibilgailuen zirkulazioa zubitik auzo bukaerako biribilgunera Tranbia kaletik bideratzea adostu zuten. Ordea, 2015ean EAJk eta PSE-EEk udal gobernu osatu berriak akordio hura hautsi, eta zirkulazioa Martutene pasealekutik izatea erabaki zuen. Ordutik, bihurgune itxia eta arriskutsua duen errepide batek erdibitzen du Martutene. Horrekin kezkatuta daude auzotarrak, eta baita auzoak bizi duen gainbeherarekin ere. Donostiako Udalak Martutene ahaztua eta utzita duela sentitzen dute, azken lau urteotan ez dutelako ibaiaz haragoko inbertsio askorik egin.

Martuteneko eragileen eta herritarren ordezkariak, Tranbia kalean. (Argazkia: Joseba Parron San Sebastian)

Errealitate horren aurrean, Irutxuloko Hitzak Martutene bisitatzea erabaki du. Auzoko eragile eta herritar batzuk izan ditugu bidelagun: Isabel Arrieta Sarroeta auzo elkarteko presidentea, Maite Barron Martutene Bizirik plataformako kidea eta Peio Irizar Barkaiztegi sagardotegiko arduraduna. Ibilaldia zubian hasi eta bukatu dugu, Martutene bere osotasunean zeharkatu ostean. Azken legealdian udal gobernuak auzoan egindako «hobekuntza gutxi batzuk» aipatu dituzte geldialdi bakoitzean. Dena dela, egin gabe utzi dituztenak eta oraindik egiteko daudenak seinalatu dituzte. Izan ere, asko dira auzoaren beharrak eta gabeziak. Udalaren arabera, azken lau urteotan egin diren proiektuak ondorengoak dira: Sarrueta pasealeku berria, Arantzazuko Ama ikastolako patio inklusiboa, ikastola inguruko segurtasuna hobetzeko jarduketak, Dbizi geltokia eta plaza nagusian haur parke berriak jartzea. Inbertituriko diruaren kopurua ez dute zehaztu.

Kontuak kontu, bihurgune bihurrira iritsi gara, Martutene pasealekua okertzen den lekura. Dituen espaloi estuetatik joatea baztertu dugu, eta Tranbia kaletik egin dugu aurrera. Sarroeta auzo elkarteko presidente Isabel Arrietak ezin izan du bere haserrea ezkutatu. Ibilgailuen zirkulazioa Tranbia kaletik bideratzea zuten helburu, baina azken orduko erabaki politiko batek dena zapuztu zuela kontatu du Arrietak: «Hilabetetan landuriko eta adosturiko egitasmoa zakarrontzira bota zuten. Tranbia kaleko bizilagun batzuek sinadura bilketa bat egin zuten, guk proposatzen genuenaren aurka. 2.800 bat sinadura erregistratu zituzten udaletxean, baina ez dakigu nondik atera zituzten. 2015eko udal hauteskundeen kanpainan PSE-EEk bizilagun horien eskaera aintzat hartuko zuela adierazi zuen. Horrela, EAJrekin udal gobernua osatu zutenean, proiektua korrika eta presaka aldatu zuten, zirkulazioa Martutene pasealekutik bideratzeko. Ernesto Gasco sozialista izan zen horren arduraduna, eta Eneko Goia alkateak badaki». Horrekin batera, autokritika egin nahi izan du auzo elkarteko presidenteak: «Ez genuen asmatu, mahai gainean ez genuelako kolpe bat eman. Lau pertsonak nahi zutena inposatu ziguten».

Marie Curie parkearen parean geratu gara, eta Tranbia kalearen bukaeran dagoen behin-behineko biribilgunearen egoera «tamalgarria» ikusi dute bidelagunek. Martutene pasealekuko zirkulazioa egokitzeko lanekin lotu du Arrietak: «Hemen jarri ziguten scalextric honek [Arantzazuko Ama ikastolaren, Trinkete tabernaren eta Villa Oyon eraikinaren arteko bihurgune itxiari erreferentzia eginez], biribilgunea berritzeko proiektua baldintzatu zuen. Izan ere, proiektua aldatu behar izan zuten. Udalari ohartarazi genion Dbuseko autobusek ezingo zutela bihurgunea ondo hartu, eta arrazoia eman ziguten. Ondorioz, proiektua aldatu eta diru gehiago gastatu zuten. Horrela, URA diru gabe geratu zen biribilgunea berritzeko».

Arantzazuko Ama ikastola parean altxa duten zebrabidea. (Argazkia: Joseba Parron San Sebastian)

Arantzazuko Ama ikastolaren sarrera ikusten da Marie Curie parketik. Hain zuzen ere, Martutene pasealekuko segurtasuna hobetzeko neurri batzuk hartu ditu udalak. Gogoratu behar da 2022ko urtarrilean auto batek talka egin zuela ikastolaren hesiaren kontra. Istripuaren ondorioz, Martutene Bizirik plataforma sortu zuten hainbat gurasok eta bizilagunek. Ikastola inguruko segurtasuna hobetzeko neurriak eskatu zizkioten udalari, eta neurri horietako batzuk jarri dituzte. Esaterako, ikastolaren sarbide ondoko espaloia pixka bat zabaldu eta barandilla bat jarri dute, eta sarreraren pareko zebrabidea pixka bat altxa dute ibilgailuen abiadura gutxitzeko. Maite Barron Martutene Bizirik plataformako kidea pozik dago hobekuntzekin, baina segurtasuna bermatzeko oraindik neurri gehiago behar direla uste du: «Abiadura adierazten duen semaforo bat eskatu genuen. Baita ere espaloia eta errepidea bereizteko barandilla edo pibote batzuk. Izan ere, haurrak ikastolatik ateratzen direnean, berehala hanka bat jartzen dute errepidean».

Arrietak beste hobekuntza bat aipatu du: Dbizi geltokia. «Sistema berrituko zutela adierazi zutenetik, berehala auzo elkartearekin jarri ziren harremanetan. Geltoki bat jarriko zutela ziurtatu ziguten, eta Marie Curie parkearen ondoan jarri zuten, Tranbia kalean. Aitortu behar dugu ondo funtzionatzen ari dela», azaldu du Arrietak.

Gasolindegia zena, aparkaleku

Parkea atzean utzi, eta Mendiburu gasolindegia izandakora iritsi gara. 2018ko apirilean itxi zuten, eta ordutik aparkaleku gisa erabiltzen dute auzotarrek. 2022ko urtarrilean gasolindegiaren lursailari erabilera aldatu zioten, etxebizitzak eraiki ahal izateko. Ordea, proiektua aurrera eramateko jabeari baimen batzuk falta zaizkiola adierazi du Barronek: «Udalak ez dio erraztasunik eman, eta gasolindegia zenaren egoera gero eta okerragoa da». Dbusek bi geltoki ditu gasolindegiaren lursailean, eta horien etorkizuna «airean» dagoela gaineratu du: «Biak kenduko dituztela uste dugu».

Bidelagunek maiz aipaturiko biribilgunea gasolindegitik metro batzuetara dago. Arrietak esan du bien artean ere lotura bat dagoela: «Biribilgunea gasolindegiko hirigintza proiektuarekin lotu zuten, 2018an. Horrek biribilgunea berritzeko asmoa atzeratu zuen, eta udalari eskatu genion biribilgunea proiektutik ateratzeko, ahalik eta azkarren berritu zezaten. Kasu egin ziguten, baina pandemia iritsi zen. Azkenik, iazko azaroan berreskuratu zuten proiektua, eta proposamena aurkeztu ziguten. Ez zitzaigun egokia iruditu. Izan ere, udalak lurzoru publikoan egin nahi du biribilgunea, lurzoru pribatu bat desjabetu behar ez izateko. Gainera, bi errei dituen biribilgunea aurreikusten du udalak, eta sarrera zein irteerak errei bakarrekoak dira. Beraz, une honetan, biribilgunea berritzeko proiektua guk atzeratu dugu, baina gauzak ondo egin behar dira».

Errepidea gurutzatzeko unea da. Beste aldean, duela hilabete batzuk itxitako Ojeda liburu denda dago. Asko dira azken urtetan Martutenen itxi dituzten establezimenduak, eta kezkatuta erreparatu diote bidelagunek liburu denda zenari. Pausoa bizkortuta, Arantzazuko Ama ikastolaren Lehen Hezkuntzako eraikinaren aurreko plaza zabalean gelditu gara. «Haurrentzako bi parkeak berritu izana da beste hobekuntzetako bat. Dena dela, ez dakit parke hauek diseinatzerakoan haurrei galdetzen dieten. Antzekoak dira, eta aurretik zegoen egurrezko parkea berritu ordez, aisialdirako aukera berdintsuak eskaintzen dituzten bi jarri dituzte», dio Barronek.

Ikastola aipatuta, duela pare bat hilabete, BHI eraikinaren atzealdean segurtasuna hobetzeko lan batzuk egin zituen udalak. «Espaloia zabaltzeko aparkaleku batzuk kendu dituzte, eta loreontzi zabal batzuk jarri. Ea behar bezala mantentzen dituzten», esan du Arrietak. «Aldiz, Eusko Jaurlaritza arduratu da ikastolaren patioa berritzeaz, udalari zegokion arren», gaineratu du Barronek.

Barkaiztegiko bideak ez du espaloirik, eta argiztapena falta zaio. (Argazkia: Joseba Parron San Sebastian)

Barkaiztegi, ahaztuena

Pilar auzunea da auzoaren bihotza, eta han daude Martutenen zabalik dauden establezimendu apurrak: harategiak, tabernak, dendak eta supermerkatu bat, besteak beste. Sarroeta auzo elkarteak ere han du bere egoitza txikia. Bertatik bertara ezagutu ondotik, Pilar auzunetik Barkaiztegiko eremura iristeko oinezkoen pasabidea gurutzatu dugu. Ordea, oraindik eraiki gabe dagoen beste pasabide bat falta da trenbidea gainetik gurutzatu eta Barkaiztegira iristeko. Beraz, Martuteneko tren geltokiraino joan behar izan dugu, eta ibilgailuentzako zubibidea erabili dugu igotzeko. «Martutene ahaztua badago, Barkaiztegi ahaztuago. Gutxi gara, 50 bat biztanle, eta badirudi ez garela inor», dio Peio Irizarrek, Barkaiztegi sagardotegiko arduradunak.

Adifek duela bi urte iragarri zuen ibilgailuen zubibidea aldatuko zuela, baina oraindik ez dute proiekturik onartu. «Bitartean, Barkaiztegin bizi garenak egoera txarrean dagoen errepide bat erabili behar dugu. Bihurgunetik aurrera ez dago espaloirik, eta bide erditik aurrera ezta argiztapenik ere. Bide estua eta arriskutsua da, lursail pribatu batean dagoen mendi magal batetik harriak erori zirelako. Semaforoak jarri zituzten zirkulazioa erregulatzeko eta segurtasuna bermatzeko, baina ez da nahikoa. Errepidea egoera kaskarrean dago, eta duela gutxi adineko bizilagun bat erori eta zauritu egin zen», azaldu du Irizarrek. Gainera, trenbide ondoan txabola batzuk daude, eta Eusko Jaurlaritzaren jabetzako Agustindarren ikastetxe zaharrean etxerik gabeko pertsonek lo egiten dute. «Gauean beldurra ematen du hemendik pasatzeak, etxerik gabeko pertsona batzuekin pasarte larriak gertatu direlako», gaineratu du Irizarrek.

Martutene bukaerako biribilgunea 2015ean berritzea aurreikusi zuen udalak. (Argazkia: Joseba Parron San Sebastian)

Lehentasunak

Barkaiztegitik jaitsi eta zubira itzuli orduko, Martuteneren beharrak eta lehentasunak zerrendatu dituzte bidelagunek. «Orokorrean, segurtasun faltak kezkatzen gaitu. Batez ere, auzoko haurren eta adinekoen segurtasunak», adierazi du Barronek. «Ikastola inguruko segurtasuna bermatu behar da. Villa Oyon eraikinarekin zerbait egin behar da, egoera kaskarrean dago, haurrak hara sartzen dira jolastera eta ezbeharren bat gertatu daiteke», nabarmendu du Arrietak. «Martutene pasealekuko eta ikastolako haurren segurtasuna bermatzeko, zama astuneko ibilgailuak handik pasatzea debekatu behar dute. Seinale bat jarrita dago biribilgunearen ondoan [3,5 tonako ibilgailuentzat], baina kamioi asko pasatzen dira egunero. Udalak dio ez direla pasatzen, baina kamioiak egunero ikusten ditugu», adierazi du Barronek.

Barkaiztegiko egoera konpontzea ere «ezinbestekoa» dela dio Irizarrek, eta auzo elkartearen proposamen bat gogoratzeko aprobetxatu du Arrietak: Martuteneko tren geltokia lekualdatzea. «Ibaiak eta trenbideak zatitzen duen auzoa lotzeko ezinbestekoa da metro batzuk mugitzea, oinezkoentzako pasabidea dagoen lekuraino. Horrekin batera, trenbide gaineko pasabide berria eraiki beharko litzateke», azaldu du auzo elkarteko presidenteak.

Bidelagunak agurtzeko unea iritsi da. Azken legealdian lortu ez dutena, maiatzaren 28ko udal hauteskundeen ondoren lortzeko itxaropena agertu dute. Horretarako, hiru gauza eskatuko dizkiote hurrengo udal gobernuari: «Konpromisoa, informazioa eta bitartekaritza». Martuteneko eragileen eta erakundeen arteko harremana indartu zuten uholdeei aurre egiteko proiektuarekin, eta hori bera nahi da auzoaren gainerako arazoekin lortu nahi dutena.


Lekuko gehiagok deklaratuko dute gaur Osakidetzako LEParekin lotuta

Orain arte, Neurokirurgiako auzitegiko presidentea ez ezik, auzitegi horretako beste arduradun bat eta Neurofisiologiako, Digestioko, Anestesiologiako eta Angiologiako buruak inputatu dituzte.

Gaur, asteazkena, jarraituko dute deklaratzen Osakidetzaren 2016-2017ko Lan Eskaintza Publikoan (LEP) ustez izandako irregulartasunekin zerikusia duten lekukoek. Astelehenean, Neurokirurgiako auzitegiko presidenteak hartu zuen hitza Gasteizko epaitegian. Inputatu gisa deklaratu zuen, hain zuzen ere.

Hasiera bateko asmoa irailean deklaratzea zen, baina ustezko covid-19 kasu baten ondorioz, hainbat lekukoren deklarazioak atzeratu zituzten.

Orain arte, Neurokirurgiako auzitegiko presidentea ez ezik, auzitegi horretako beste arduradun bat eta Neurofisiologiako, Digestioko, Anestesiologiako eta Angiologiako buruak inputatu dituzte.

Akusazio partikular gisa aurkeztu diren LABek eta ESK-k adierazi dute deklarazio guztiak amaitzeko zain daudela, horien inguruko ondorioak ateratzeko.

Izan ere, sindikatuen salaketek bultzatuta hasi zuten prozesu judiziala, EAEko Fiskaltza Nagusiak Osakidetzaren Lan Eskaintza Publikoan izandako ustezko irregulartasunak ikertzeko bidea ireki baitzuen.

Gutxira iritsi ziren Jon Darpon orduko Osasun sailburuaren, Maria Jesus Mugica Osakidetzako zuzendari nagusiaren, Juan Carlos Soto Giza Baliabideetako zuzendariaren eta Xabier Balerdi zuzendariordearen dimisioak.

LABek salaketa gehiago iragarri ditu

LABn ustez "eztabaidaezina" da Osakidetzako aurreko zuzendaritzaren inplikazioa. Horregatik, Darpon, Mugica, Soto, Balerdi eta Andoni Arcelay inputatzea eskatu du.

Gainera, beste espezialitate batzuetako probetan irregulartasunak antzeman dituztela ziurtatu du sindikatuak, esaterako, Kirurgia Plastikoan. LABen arabera, proba egin zuen pertsona baten senideak atera zuen notarik altuena. Hala ere, azterketa egin ostean, uko egin zion hautaketa-prozesuan jarraitzeari, arrazoi pertsonalengatik.

Zentral horrek azaldu duenez, 22 plaza eskaintzen ziren kardiologia proban irregulartasunak izan ziren, "22 nota perfektu" egon baitziren. Traumatologian ere, "nota onenak lortu zituzten pertsonen eta epaimahaiaren arteko kointzidentzia deigarria da".


Maksim Grasman: “Ez dut Ukraniatik joan nahi, nire etxea da. Baina ikusi beharko da zer gertatzen den"

Maksim Grasmanek autoa hartu eta Poloniararen mugarako bidea neskalagunarekin batera, dagoeneko errusiarrek hartu duten Kiev hiriburua atzean utzita. 23 urteko ukrainarrak jakin badaki muga gurutzatzeko arazoak izango dituela, armadak 18 eta 60 urte bitarteko gizonezkoak deitu ditzakeelako.

Maksim Grasman Kieven bizi da neskalaguna eta kastuarekin batera. Duela sei hilabete erosi zuten etxea, eta hiru hilabeteren buruan ezkontzeko planak zituezten. Orain ordea, ondasun gehienak atzean utzi eta mugarako bidea hartu dute.

Azken orduetan atseden hartzea ezinezkoa izan duela azaldu digu Maksimek "Faktoria"n: "Esaten zidaten goizeko hiruretan bonbardeatu behar zutela Kiev eta horrelako albistearekin ezin nuen lo egin". Zestoan bizi izandakoa da Maksim eta bertan ikasi zuen euskaraz.

Bonba erasoetatik ihesi, kotxea hartu du Lviv hirirantz, neskalaguna eta hainbat seniderekin batera. Hala ere, bere familiako gizonek beste bide bat hartu beharko dutela badaki, 18 eta 60 urte bitarteko gizonezkoek armadaren deia jaso dezaketelako.


Onddo erakusketa, Natur Astea amaitzeko

Polinizazioaren inguruko erakusketa ere bada Merkatu Plazan Arkamurka elkartearen ekimenez. Arratsaldean, 19:30ak arte izango da bi erakusketak ikusteko aukera.

Onddoen eta polinizazioaren inguruko erakusketak jarri ditu Arkamurkak gaur, Merkatu plazan. Jende asko bildu da bertan eta gerturatu diren herritarrek mota askotako onddoak ikusteko aukera izan dute, besteak beste. Merkatu plazan Horrez gain, kontsulta txokoa eta txoko didaktikoa ere atondu dituzte.

Horrekin amaiera emango dio Arkamurkak aurtengo Natur Asteari. Goizean, 14:00ak arte egon da zabalik eta arratsaldean ere irekiko dute erakusketa, 16:00-19:30 bitartean.


Gozogintza-ikastaroa egin zen Gaztelon, Zilegi eskolaren eskutik

Gaztelo gozotegiko Juanjok ikastaroa eskaini zuen Santa Krutz elkartean. Bertan txokolatezko trufak eta pasta ospetsuak egin zituzten. Herritar ugari bertaratu ziren.


Adingabe batek 15 urteko neskato bati eta haren lagunei eraso die Gasteizen

Ustezko erasotzailea, 17 urteko mutikoa, epailearen aurretik igaro da.

17 urteko mutiko batek 15 urteko neskato bati eta haren lagunei matxete batekin mehatxu eta eraso die Gasteizen. Genero indarkeria delitua leporatu diote.

Gasteizko Udalak ohar bidez jakinarazi duenez, erasoa larunbatean gertatu zen Arabako hiriburuko Judimendi etorbidean. Udaltzaingoaren agenteak 20:30 aldera joan ziren inguru horretara, gazte batek neska bati eraso egin ziola jakin ondoren.

Udaltzainek 15 urteko neskatoa eta haren lagunak topatu zituzten bertan. Horien testigantzaren arabera, neskatoaren bikotekide ohia, alkoholaren edo drogaren baten eraginpean, antza, "oldartu" egin zitzaien eta matxete batekin mehatxu eta eraso egin zien.

Ustezko erasotzailea etxean topatu zuten, eta neskatoen testigantza kontuan izanda eta matxetea atzeman ondoren, atxilotu egin zuten. Igandean bertan igaro zen epailearen aurretik.

Tratu txarrak pairatzen badituzu, edo kasuren bat ezagutzen baduzu, kontuan hartu gida honetako aholkuak, eta/edo deitu doako telefono hauetako batera: 900 840 111 (Euskadin) edo 016 (Estatu osoan). Ez dute fakturan arrastorik uzten, baina bai telefonoan. Beraz, ez ahaztu ezabatzea.


Pello Bilbaok irabazi du Itzuliko hirugarren etapa, esprintean Alaphilippe mendean hartuta

Gernika-Lumoko txirrindulariak ezustekoa eman du Amurrioko helmugan nagusituta. Lasterketa irabazteko faboritoak egon diren taldea bat egin da azken metroetara, eta Pello Bilbao izan da onena, Julian Alaphilippe gaindituta. Roglicek lidergoari eutsi dio.

Pello Bilbaok (Bahrain Victorious) irabazi du Euskal Herriko Itzuliko hirugarren etapa, asteazken honetan Laudio eta Amurrio artean egin dena, eta 181,7 kilometroko ibilbidea izan duena. Primoz Roglicek (Jumbo Vismo) lidergoari eutsi dio.

Hasieran tropeletik aldentzeko saiakerak ugariak izan dira, eta 50. kilometroan osatu dute eguneko ihesaldia Cristian Rodriguez (Total Energies), Jan Polanc (UAE Emitares) eta Hugo Houle (Israel-Premier Tech) txirrindulariek. Asier Etxeberria (Euskaltel Euskadi) saiatu da hirukotearekin bat egiten, baina ez du helburua lortu, eta tropelak harrapatu du. Opellroako lehenengo igoeran Houle atzean utzi dute Rodriguezek eta Polancek; ondoren, Ozekako lehen igoeran erasoa jo du Rodriguezek eta bakarrik geratu da lasterketa buruan, Polanc atzean utzita.

Tropelaren buruan Ineos Grenadiers taldea ibili da lanean, eta Geraint Thomasek jarri du erritmoa. Pixkanaka, Cristian Rodriguezen abantaila gero eta txikiagoa izaten hasi da. Opellorako bigarren igoeran tropela 30 txirrindularira murriztu da. Ozekako bigarren igoeran Adam Yatesek erasoa jo du, metro batzuetako abantaila hartu du, baina azkar erantzun dute Roglic, Evenepoel, Alaphilippe eta lasterketa irabazteko faboritoek.

Cristian Rodriguezen ihesaldia helmugarako 20 kilometro falta zirenean amaitu da, faboritoen taldetxoak harrapatu egin baitu. Pello Bilbaok erritmoa bizitu du helmugatik bost kilometrora kokatuta zegoen aldapan, baina ezin izan du ihes egin. Talde horretan egon diren 14 txirrindularien artean erabaki da garaipena. Remco Evenepoelek (Quick Step – Alpha Vinyl) Alaphilippe taldekidearentzat egin du lan azken kilometroan, frantziarra etapa irabazteko faboritoa baitzen. Esprintean, ordea, Pello Bilbaok ezustekoa eman du, garaipena lortuta eta Alaphilippe mendean hartuta. Aleksandr Vlasov (BORA hansgrohe) izan da hirugarren. Ion Izagirrek (Cofidis) zazpigarren postuan amaitu du etapa.

Roglicek jarraitzen du sailkapen nagusiaren buruan. Esloveniarrak 5 segundoko abantaila du bigarren den Evenepoelekiko, eta 14 segundo ateratzen dizkio Vlasovi. Etapa garaipena lortu ostean, Pello Bilbao sailkapen nagusiko bosgarren postuan da Roglicekiko 19 segundora. Ion Izagirre (Cofidis) zazpigarren da, 20 segundora.

Sailkapen guztiak


Prest da AEBetako Kapitolioko erasoko ikerketa


Udal Gobernua: "Alderdi sozialistako alkategaiak ez du Zumaia ezagutzen"

PSE-EEko hautagai Emiliano Cabañasen hitzei erantzunez, ohar hau helarazi digu Udal Gobernuak.


2020-2021 ikasturterako udal ikastaroen izen-emateak zabalik

Udalak hainbat ikastaro eskainiko ditu 2020-2021 ikasturtean: marrazkilaritza, joskintza, yoga, mantentze-gimnasia, trikitixa, panderoa, txalaparta eta dantzak. Horien guztien izen-emateak irailaren 7tik 16ra burutuko dira.

Informazio gehiagorako edo izena emateko Induma Informazio Bulegoarekin harremanetan jar daitezke herritarrak, bulegoan bertan, 94 633 99 45 telefono zenbakira deituz edo infoinduma@yahoo.es helbidera idatziz.

Ikastaroen ordutegiak

Marrazkilaritza: asteartean, 17:00etatik 20:00etara, helduentzat; ostegunetan, 17:00etatik 18:30era 6 urtetik gorako umeentzat.

Joskintza: astelehenetan 17:30etik 19:30era.

Yoga: astearteetan edo ostegunetan, 19:00etatik 20:30era.

Mantentze-gimnasia: astearteetan edo ostegunetan, 18:00etatik 19:00etara.

Trikitixa: oinarrizkoa (Isidororekin) ostegunetan, 16:00etatik aurrera; aurreratua (Iñakirekin) asteazkenetan edo ostegunetan, 16:00etatik aurrera.

Panderoa: asteazkenetan 20:30ean; ostegunetan, bestetik, 16:30ean edo 17:30ean.

Txalaparta: ostegunetan 18:30ean.

Dantzak: larunbatetan 09:00etatik 10:30era.


Iturria aterata eta farola botata

Aste bukaeran hainbat apurketa egin dituzte herrian; besteak beste, Markole inguruko iturria atera, Deba ibai alboko pasealekuko farola bota eta bertako argazki zaharra lapurtu.


"Dieselgate" iruzurreko gailuak legez kanpokotzat jo ditu Europako Justizia Auzitegiko legelariak

Epaitu aurretik Austriako bi lurralde auzitegik eta Austriako Zibileko eta Zigor Arloko Auzitegi Gorenak egindako galdera bati erantzunez, legelariak eraikitzaileak erabiltzen zituen hiru programa informatikoak aztertu ditu.

Athanasios Rantos Europar Batasuneko Justizia Auzitegiko legelari nagusiak ondorioztatu duenez, 'Dieselgate' auzian epaitutako gailuak, ibilgailuen emisio-maila kanpoko tenperaturaren eta altitudearen arabera manipulatzen zutenak, legez kanpokoak dira. Hala ere, ondorio horiek ez dira lotesleak etorkizuneko epaiari begira.

Austriako Arlo Zibileko eta Zigor-arloko Auzitegi Gorenak eta herrialde bereko beste bi eskualde-auzitegik Europako justiziara eraman zuten kasua, gailu horiek "indargabetzeko gailuak" kategorian sar daitezkeen erabakitzeko, eta, hala bada, legeetan jasotako salbuespenen arabera baimentzeko. Gailu horien funtzionamendua aztertu du legelari nagusiak, ibilgailuak gidatzeko baldintza errealetan.

Bere ustez, "programa informatiko horrek murriztu egiten du ibilgailuen funtzionamenduan eta erabilera normalean emisioak kontrolatzeko sistemaren eraginkortasuna", eta, beraz, "indargabetzeko gailutzat" har daitezke, Europako araudiaren arabera.

"EGR balbula, EGR hozgarria eta diesel partikulen iragazkia erregulatzeko erabiltzen diren indargabetzeko gailu bat ez dago debekuaren salbuespenean sartuta"; izan ere, "elementu horien funtzionamenduak ez du eraginik motorraren babesean".

Abokatuak gogorarazi du, 'CE' homologazioaren testuinguruan, ibilgailuek legedian ezarritako baldintzak bete behar dituztela. Hala ez bada, ibilgailuek "ez dute fabrikatzaileak emandako adostasun-ziurtagiri zehatzik, eta ez daude baimenduta salmenta edo matrikulazioa".

Hori dela eta, eta "erdi mailako kontsumitzaile batek arauka betetzea espero dezakeenez, ibilgailua ez dator bat salerosketa-kontratuarekin".


«Inguruko influentzia musikalak rockarekin uztartzen genituen»

Ofizioz baserritar eta afizioz musikari, duela 40 urte hasi zen Pantxo Etxebere Jimenez Pottoka (Amaiur, 1966) gitarra astintzen. Bere musika eklektikoa izan da beti, era guzietako inspirazio iturriak izan baititu, eta hori erakutsi digu bere azken diskoan, Pottoka & Sherpa Miguel.

Zein izan zen zure lehenbiziko harremana musikarekin?

Ttikitatik izan dut musikarako afizio handia. Sortu ginen bordan garai hartan TVE bakarrik ikusten genuen, eta aditu nituen lehenbiziko taldeak Formula V, Los Diablos eta horrelakoak izan ziren, 5-6 urterekin. Euskal musikari dagokionez, izan nuen lehen erreferentzia Laboaren Haika mutil izan zen, garai hartako Loiola Irratian aditu nuena.

Noiz hasi zinen musika egiten?

15 urte nituelarik. Oroitzen naiz mojek gitarra jotzen ikasteko klaseak ematen zituztela ikusi nuela, eta amari erran nion nik ere ikasi nahi nuela. Orduan izan nuen nire lehenbiziko gitarra, 5.000 pezetako gitarra akustiko zahar bat. Harekin ikasi nituen lehenbiziko akordeak. Baina bertze artisten kanten bertsioak egiteko ez dut inoiz arras belarri onik izan, eta nire kantak idazten hasi nintzen.

Nondik heldu da Pottoka?

Gazteak ginelarik aunitz joaten ginen Iparraldeko kontzertuetara, eta Ezpeletan badago ostatu bat beti gustatu zaiguna, Pottoka ostatua. Musika talde batendako izen polita zela pentsatu nuen, baina azkenean, niretako gelditu zen izena.

Zein musika estilo jotzen zenuen?

17 urterekin gitarra elektrikoa erosi nuen, eta rock musika egiten hasi nintzen lagunekin. Hala ere, ez ginen estilo bakarrera mugatzen, inguruan influentzia aunitz genituelakoz: Maurizio eta Felix, herriko dantzaldiak, rantxerak… rock musikarekin uztartzen genituenak. Gero euskal rock taldeak etorri ziren, oroitzen naiz Lesakan John Lennon ostatuan aditu nuela lehenbiziko aldiz Kortaturen Mierda de ciudad. Kristorena izan zen momentu hartan. Iruñera ere aunitz joaten ginen, bazegoen leku bat disko pila batekin eta nahi genuena aukeratu eta aurikularrekin aditzen genuen. Orduak ematen genituen han, etxean ez genuelakoz diskoak erreproduzitzeko aparaturik.

Nolako da kantak egiteko prozesua?

Kanta bat egiteko aski ditut bi soka. Bizpahiru nota jo eta doinua pentsatzen hasten naiz, eta lehenbiziko melodia egiten dut. Gero, mendian edo ardiekin nagoelarik letrak burura etortzen zaizkit.

«Kantu bat egiteko aski ditut bi soka»

Pantxo Etxebere Pottoka, Amaiurko musikaria

Eta nola hasi zinen grabatzen?

Hasmentan lau pistako Tascam grabagailu bat nuen, eta hor banaka gitarra, ahotsa eta bi instrumentu gehiago sartzen ahal nituen, nik bakarrik. Horrela egin nituen lehenbiziko grabazioak. Hiru grabazio hartu eta Iruñera joan nintzen, Gor eta Elkar diskoetxetara. Ondoko urtean bertze hiru eraman nituen, eta hurrengoan hiru gehiago… hainbertze tematu nintzen, azkenean hiru artista gehiagorekin batera disko bat grabatzea proposatu zidatela. Julio Kagetak, Kiowak, SS-77 taldeak eta nik grabatu genuen diskoa, bakoitzaren hiru kantarekin.

Geroztik gehiago grabatu dituzu…

1992an nire lehenbiziko disko osoa grabatu nuen, La revoluzione della tradizione, Balerdi Balerdi taldekoekin batera. Zazpi kantako binilo ttiki bat zen, Gor diskoetxearekin grabatua. Gero urte pare batez Elizondoko Philipe eta Torralbarekin jotzen aritu nintzen, eta 1996an Otsondo 602 taldea sortu genuen Biguria, Jalisko, Asier, Mikel eta nik. Sei kanta grabatu genituen, Iruñeko Arion estudioetan. Urte pare batez aritu ginen jotzen baina zaila da Baztanen talde bat mugitzea, ez da Donostia edo Bilbo, eta azkenean utzi genuen.

Pottoka 90eko hamarkadan Balerdi Balerdi taldeko kideekin Ondarroako gaztetxe zaharrean jotzen. Iturria: euskalmusikakatea.blogspot.com

Pottokaren 'La revoluzione della tradizione' diskoko 'SOS Nekazaritza' abestia, 1992.

Nola ikusten duzu gaur egungo egoera musikala gure eskualdean? Zapatillera bezalako elkarteekin jendea mugitzen ari dela dirudi…

Jendea beti mugitu da. Baztan bezalako espazio ttiki batean talde pila bat daude, eta denetarik dago. Inguruan Bera dugu kultura musikal handia duen herria, eta Malerrekan ere talde aunitz izaten dira. Falta duguna hari bat da, denak elkartzeko, eta azpiegiturak.

Disko berria atera duzu aurten. Nor dugu Sherpa Miguel?

Iruñeko soinu teknikari bat da Sherpa Miguel. Diskoa egiteko, nire asmoa gitarra eta ahotsa sartzea zen, baina aspalditik izan dut organo bat sartzeko gogoa, eta kasualitatez, lokalean duela 40 urteko organo bat zuen. Soinuak probatzen hasi ginen, melodiak prestatzen, eta diskoa biok grabatzea erabaki genuen.

Zenbat denboraz prestatu duzue?

Joan den urtetik, lasai hartu dugu. Kantak lehenagotik idatziak nituen, batzuk duela hamar bat urte eta bertzeak duela urte pare bat. Iruñean grabatu dugu diskoa, lau kantu totalean. Hiru kantutarako lagun zaharrak bildu ditut koruak egiteko. Perkusioak baino gehiago gustatzen zait ahotsak lantzea, errazagoa da eta kanta beztitzen du, indarra ematen dio.

Kanta bakoitzak leku batera eramaten zaitu, diskoa bidaia bat balitz bezala…

Bidaizalea izan naiz beti, eskolan geografian makina bat nintzen [irriz]. Bai, letra bakoitzak leku bat irudikatzen du.

Lehenbiziko kantak, Ur tanta bat, Sahel, Saharara eramaten gaitu.

Bai, desertura. Haur bat amaren besoetan dago, baina amak ez du esnerik, eta euria egiteko eskatzen dio naturari, ura behar dutelako. Aspalditik izan dut lotura berezia Sahararekin, duela urte batzuk Mariem Hassanen musika ezagutu nuenetik. Hassan Tindufeko errefuxiatuen esparru batean bizi zen sahararra izan zen. Duela 20 urte diskoetxe bat harat joan zen hango musika grabatzera, eta bera nabarmendu zen artista guzien artean. Aunitz gustatzen zait bere musika, diskoak erosi nituen eta Murtzian zuzenean ikusi nuen. Pertsonalki ezagutzeko aukera izan nuen eta ikaragarria izan zen. Berak inspiratu ninduen nire musikari ukitu arabiarra emateko.

Bigarrenak, Su bazterrean, etxeko suaren goxotasunera…

Etxean lurreko sua duen edozeinek nik bezain ongi jakinen du su bazterrean egotea zer den, goxo-goxo. Momentu hori plazer haundi bat da niretako, eta mende aunitzetan familia biltzeko lekua izan da, entretenimendu gehiagorik gabe, suaren goxotasuna eta jendea. Horri eskaini nahi izan diot kanta.

Hirugarrena, Auñamendi road, Piriniotatik ibilaldi bat da.

Berriki ikasi dut euskaraz Pirinioei Auñamendi deitu izan zaiela, haundi menditik dator, solas bera da, denborarekin aldatu dena. Gaur egun, herri ttikietan gero eta jende gutiago bizi da, husten ari dira. Baztanen nahiko ongi gaude, baina Auñamendiko eskualdean ez, eta hortik ibilbide bat egitea pentsatu nuen. Uztailean joan nintzen furgonetarekin, eta kantak bidaia hori kontatzen du. Patatak loretan zeuden orduan, lore xuri bat egiten dute, eta bizpahiru hektarea xuri-xuriak ikusi nituen. Harrigarria zela iruditu zitzaidan, baloratzen ez dugun lore bat delakoz, eta kantan sartzea erabaki nuen. Anieko kaskoan akitzen da ibilbidea, Auñamendin. Kultura bakoitzak bere mendi sakratua duela erraten dute, eta nire ustez, hori da gurea.

Laugarrenak, Banoa itsasora, itsasoratzen gaitu.

Itsasoarekin ez dut inoiz lotura berezirik izan, imajinaziozko kanta da; arrantzale batean lekuan gaude eta itsasoa da gure lanbidea. Goizean goiz itsasoratzen gara, eta han bakardadean gaude, naturaren hutsune horretan. Itsasoa, denbora, arrantza eta gaua, ez dago bertzerik. Bakardadea eta askatasuna. Kostaldean biziko banintz, probatu nahiko nukeen sentsazioa izanen litzateke, baina ez dut ohiturarik eta ez naiz sobera trebea gauza horiekin…

«Gizartea sobera azeleratu dela uste dut, baina nik nire erritmoan segitzen dut»

Pantxo Etxebere Pottoka, Amaiurko musikaria

Lau kanta. Zergatik?

Gure grabaketa erritmoa nahiko motela zen, eta laugarren kantara ailegatu orduko «aski» erran nuen [irriz]. Gainera, gaur egun ez du merezi sobera kanta egitea. Euskal Herrian musika eskaintza zabala dugu, baina ez dugu gu entzunen gaituen merkatu bat. Komunikabideak kanpoko musikan zentratzen dira gehiago, eta ez dira konturatzen hemen berean kristoren materiala dutela. Gainera, Internetekin disko osoak aditzeko ohitura galdu da, momentuko sentsazioak bilatzen ditugu, berehalakoak, eta akitzean bertze bat bilatzen dugu, eta bertze bat. Uste dut gizartea sobera azeleratu dela, baina nik nire erritmoan segitzen dut.

Diskoa kaleratu duzue. Orain zuzenean jotzeko asmorik baduzue?

Bai, apirilaren 1ean Elizondoko Casinon jo nuen. Sherpa Miguelek ez du zuzenean jo nahi, eta momentuan nik bakarrik emanen ditut kontzertuak gitarrarekin. Kanta berriak eta zaharrak joko ditut, lehenbiziko diskoetakoak eta oraingoak. Amaiurren jotzea hitzartu dut, baita Astigarragako Irigoien Herrero sagardotegian ere. Eta gero nire asmoa hemen barna emanaldiak egiten segitzea da, gaztetxeetan, kultur etxeetan, eskualdeko irratietan… euskal komunikabideetan, posible bada, eta Irati aldera joatea ere gustatuko litzaidake. Baina ez da kezkatzen nauen kontua.

Non lor dezake jendeak diskoa?

Baztango eta Lesakako ostatu batzuetan utzi dut, eta Bera eta Doneztebe aldean uzteko asmoa dut, inguruko ostatuetan. 10 eurotan dago salgai. Facebookeko orrialdea badut, Pottoka Pantxo, eta hortik ere eskatzen ahal didate.


Santamaria jatetxeko Joxe Apeztegiak Alimenta Saria irabazi du

Nafarroako Produktuen Enbaxadore Emergenteen kategorian izan da saritua, botoen %43,2arekin

Navarra Capitalek eta NAGRIFOODek antolatua, VII. Nafarroako Alimenta Sarien banaketa izan zen astelehenean Tuteran. Nafarroako jatetxe eta enpresak saritu zituzten bertan, lau kategoriatan banatuak: Ibilbide Profesionala eta Garapen Pertsonala, Berrikuntza, Internalizazioa eta Jasangarritasuna.

Honez gain, bi sari gehiago banatu zituzten: Belaunaldien arteko Erreleboa Landan eta Nafarroako Produktuen Enbaxadore Emergentea. Azkeneko hauek online bozketen bidez erabaki ziren.

Joxe Apeztegia, Doneztebeko Santamaria jatetxeko sukaldaria, Nafarroako Produktuen Enbaxadore Emergenteen kategoriaren irabazlea izan zen. Botoen %43,2a lortu zuen 26 urteko sukaldari gazteak. Laugarren belaunaldia da Apeztegiarena Santamaria jatetxean, 1940ean ireki zena, eta saria biltzean bere birramatxik, amatxik eta amak egindako lana nabarmendu zuen. Apeztegia Basque Culinary Center gastronomia fakultatean trebatu zen lau urtez, eta hain zuzen ere, erakundeko zuzendari akademikoa den Alex Beitiak eman zion saria.

VII. Nafarroako Alimenta Sarietako irabazle guztiak ikusi nahi baidutuzu, egin klik hemen.


GI-20 saihesbidea hiribide bihurtzea proposatu du EH Bilduk

Donostia kanpoaldetik inguratzen duen saihesbidea da GI-20 errepidea. EH Bilduk saihesbidea eraldatu eta hiribide bihurtzeko proposamena plazaratu du, Bariantea eraldatu lelopean. “Saihesbidea hiribide bihurtuko balitz, orain okupatzen duen espazioaren bi herenak libre geratuko lirateke. Gaur egungo hiru erreietatik bira pasatuz eta erdibitzailea kenduz, 60 bat hektarea libre geratuko lirateke beste erabilera batzuetarako”, azaldu dute.

GI-20 saihesbidearen eraldaketa “denbora kontua” dela dela nabarmendu du udal taldeak. “EH Bilduren asmoa da prozesu honetan libre geratuko liratekeen espazioen erabilera berriei buruzko eztabaida irekitzea, betiere epe ertain zein luzerako hiri eredu berri baten eraikuntzaren barruan. Beraz, kontua ez da soilik errepide zahar bat eraldatzea eta egungo beharretara egokitzea, baizik eta Donostian sortuko dugun hiri espazio berri bat bizitzaz eta etorkizunaz betetzea, eta guztion artean birpentsatzea eta erabakitzea”.

Zirkulazioaren murrizketa

1970eko hamarkadan eraiki zen saihesbidea. “Une hartan, arazo guztien irtenbidea zela zirudien, ordura arte hirigunetik pasatzen ziren kamioien zirkulazioa hartuz eta autoz beteta zeuden kale asko lasaituz”, adierazi dute. Aldiz, bigarren gerrikoa eraiki zenetik, “zirkulazioa erdira murriztu” zela diote –120.000 motordun ibilgailutik 60.000 ibilgailura–, bere “funtzio nagusia aldatzearekin” batera.

“Hala ere, saihesbideak espazio bera okupatzen jarraitzen du. Horrela, eraiki eta ia 50 urtera, eraldaketa baten atarian dago. Sozialki aurreratuen dauden hiri guztietan horrelako eraldatze prozesuetan murgilduta daude dagoeneko; Donostia ezin da atzean gelditu”.

Partaidetza prozesua

Gaur egun, GI-20 saihesbidea “lubaki” bat dela uste du EH Bilduk. “Lubaki horrek ordura arte fisikoki eta sozialki oso lotuta zeuden hiriko zenbait eremu banandu eta lehendik bizitzaz betetako espazioak okupatu zituen. Hiriko zauri horiek sendatzeko eta XXI. mendean donostiarrok ditugun beharrekin bat datozen erabilera berriak emateko unea da”. Helburu horrekin, udal taldeak partaidetza prozesu bat abiatuko du aurten: “Saihesbideak zeharkatzen dituen eremuetako bizilagunen nahiak eta beharrak ezagutzea da xedea”. Ondorengo auzoetan egingo dute parte hartze prozesua: Intxaurrondo, Loiola, Egia, Amara Berri, Altza, Herrera, Aiete eta Añorga.

EH Bilduren asmoa ez da “proiektu itxi” bat aurkeztea, baina ezta “orrialde huts” bat ere. “Sozialki aurreratuen dauden hirien esperientzia arrakastatsuetatik eta egitasmoaren izaera eraldatzailetik abiatzen gara”. Era berean, hiriko eragile sozialen parte hartzea baldintza gisa hartu dute “eraldaketaren arrakastarako”: “Mugikortasun jasangarriaren aldeko apustua egiten duten taldeak, etxebizitza eskubidearen aldeko elkarteak, mugimendu feminista, antolakunde ekologistak, hezkuntza komunitatea, merkatariak, kultura arloko taldeak, kirol taldeak…”.

Aurrekontua eta epeak

GI-20 saihesbidearen 10 kilometroak hiribide bihurtzeak 25 milioi euroko gutxieneko aurrekontua izango luke, EH Bilduren arabera. Lyon hiriko (Frantzia) A6-A7 autobidearen eraldatzea hartu dute erreferentzia gisa. Izan ere, proiektu horrek 40 milioi euroko aurrekontua du, 16 kilometro ditu eraldatzeko.

Epeari dagokionez, aldagai askoren araberakoa dela dio udal taldeak. “Zuhurra litzateke hamarkada bateko epea aurreikustea eta, oro har, ardatz osoaren garapena belaunaldi bateko proiektu kolektibo gisa ulertzea”, esan dute.


Ahotsik gabe ere, komunikatu daitekeelako

Bi aldiz bertan behera utzi behar izan ondoren, abenduaren 12an ospatuko da Zeinu Hizkuntzan Egindako Filmen Nazioarteko XI. Jaialdia. Guztira, 11 film labur ikusteko aukera izango da Leidor aretoan.

Mugak eta oztopoak gainditzea eta sentsibilizazioa sustatzea ditu helburu Gainditzenek. Entzuteko arazoak dituzten herritarren errealitatea gizarteratzeko eta ezagutzera emateko lan egiten du Tolosaldeko eta Goierriko pertsona gorren elkarteak, eta bide horretan egin berri dute sentsibilizazio astea Tolosan. Abenduaren 12an, berriz, Zeinu Hizkuntzan Egindako Filmen Nazioarteko XI. Jaialdia egingo dute.

Gorren komunitatea osatzen duten pertsonei errekonozimendurako espazio bat eskaini eta aukera berriak sustatzea da jaialdiaren helburuetako bat. Horrez gain, entzuten duten pertsonak gorren komunitatera erakartzea ere lortu nahi da, gorrek egunerokoan dituzten komunikazio arazoei irtenbidea eman eta zeinu hizkuntza bultzatuz.

Azken urteotako hitzorduari hutsik egin gabe eta egoerak ezarritako baldintzak eta zailtasunak gaindituz antolatu du Gainditzen elkarteak aurtengo jaialdia. Olatz Peon Tolosako alkateak gogorarazten du, “tolosarrontzat urteroko zita” dela, “aurtengo testuinguruan are eta beharrezkoagoa dena, musukoen erabilerak komunikazio oztopoak eta komunitate honek dituen beharrak areagotu egin dituelako”.

Azaroan egindako sentsibilizazio astearen harira, eta pandemiak komunitate honen egunerokotasunera ekarri dituen zailtasunak, mugak eta egoerak kontuan hartuz, Gainditzenek urte luzez egindako lana, eta bereziki aurten egindakoa, azpimarratu, balioan jarri eta goraipatzen ditu Peonek, "benetan txalogarria eta beharrezkoa delako herritarrak sentsibilizatzeko eta pertsona gorren komunitateak dituen beharrak gizarteratzeko egiten duten lana”.

Gainditzen elkarteko kidea da Julian Rodriguez tolosarra. Badaki aurtengo edizioa inoizko bereziena izango dela. "Hemen bizi ez direnek ezingo dute etorri, mugikortasun neurriak tarteko. Jendea beldurrez dago, eta ez da beste urteetan bezain beste ikusle izango". Halaber, eta bi aldiz bertan behera utzi ondoren ere, garrantzitsua iruditzen zitzaion jaialdia aurrera eramatea.

Egoera "oso tristea" dela gaineratzen du Rodriguezek. "Guk, baina, gure koltura, komunikazioa eta hizkuntza babesten jarraitu nahi dugu. Are gehiago egoera honetan, pandemiak eta musukoen erabilerak ekarri dituen zailtasunen ondotik". Azkenik, esker hitzak ditu Tolosako Udalarentzat, "gorren komunitatearekin jator portatzeagatik".

Hori horrela, abenduaren 12an Leidorren egingo den zinema jaialdira joateko gonbita egiten du alkateak. Egun bakarrera mugatu dute aurten jaialdia; hala ere, egitarau betea antolatu dute:

10:15. Leidor aretoko ateak irekiko dituzte.

11:00. Jaialdian parte hartzen duten 11 film laburren proiekzioa. Amaieran, zozketak eta sari banaketa.

Comunicacio fatal (Balear uharteak). Iraupena: 8 minutu. Zuzendaria: Josefina Lloret.

Diferente (Girona). Iraupena: 9 minutu. Zuzendaria: Claudia Bolte.

El album (Bartzelona). Iraupena: 11 minutu. Zuzendaria: Berta Frigola.

Esto es el colmo (Bartzelona). Iraupena: 24 minutu. Zuzendaria: Edgar Murillo.

Faith (Erresuma Batua). Iraupena: 7 minutu. Zuzendaria: Sahera Khan.

Filosofia de les 4 potes (Bartzelona). Iraupena: 14 minutu. Zuzendaria: Eduard Aligue.

30 minutuko atsedenaldia.

Loveapp (Bartzelona). Iraupena: 24 minutu. Zuzendaria: Ramon Cervera.

Monsieur Michel (Frantzia). Iraupena: 17 minutu. Zuzendaria: Julien Bourges.

Naranja, naranja (Madril). Iraupena: 11 minutu. Zuzendaria: Lazaro Contreras.

Un dia maravilloso (Sevilla). Iraupena: 7 minutu. Zuzendaria: Ana Grabiela.

Y tu que sientes (Tenerife). Iraupena: 13 minutu. Zuzendaria: Veru Rodriguez.

14:00. Bazkaria Botarri jatetxean.

18:00. Santiago Frigola, katalunieranzko zeinu hizkuntzaren ikerlariaren El séptimo arte como fuente de Lengua de Signos hitzaldia, kultur etxean.

Zinemaldirako sarrerak bost eurotan eskuratu ahalko dira, Gainditzenen webgunean edo elkartearen Facebook orrialdean. Horrez gain, lehen aldiz, jaialdia etxetik ikusteko aukera izango da, streaming bidez. Bestetik, hitzaldiko gehieneko edukiera 60 pertsonakoa izango da; hortaz, parte hartzeko aurrez eman behar da izena gainditzen-g@hotmail.com helbidera mezua bidaliz.


Eusko Jaurlaritzak bidegabetzat jo ditu Margarita Roblesek egindako adierazpenak

Eusko Jaurlaritzak bidegabetzat jo ditu Margarita Roblesek Zaldibarko zabortegiari buruz egindako adierazpenak. Bingen Zupiriak bere hitzak zuzentzeko eskatu dio ministroari.


Los archivos del Pentagono

Steven Spielberg zinegile estatubatuarrak benetako gertakarietan oinarritutako filma aurkeztuko du beste behin: Tom Hanksek eta Merys Streepek The Washington Postegunkariko zuzendariaren eta editorearen rolak beteko dituzte. 1971n Pentagonoan lau hamarkada isilpean gordeta egon ziren gerra dokumentuen berri izango dute, Vietnamgo gudari buruzko informazio klasifikatua, alegia. Hala, kazetariek adierazpen askatasunaren aldeko borroka abiatuko dute, AEBetako gobernuak ezarritako traba guztiei aurre eginez. Filmaren gidoigilea, Josh Singer, kazetaritza eta ustelkeria kasuak jorratzen aditua da, izan ere, Wikileaksen filtrazioen inguruko The Fifth Estate (2013) eta Spotlight (2015) Oscar saridunean ere parte hartu du aurretik. (zinea.eus)

Ordutegia: ostiralean 22:15ean, larunbatean 19:30 eta 22:15ean eta igandean eta astelehenean, ikuslearen eguna, 19:30ean.


Frontexek dio ez duela hautsi Europako legedia Egeo itsasoan

Agentziaren barne ikerketa baten arabera, Greziak Turkiari itzulitako migratzaileen kasuan ez dira urratu oinarrizko eskubideak. Aztertutako hamahiru kasuetatik bost argitu gabe utzi ditu


Erabakia kritikatu eta "kudeaketa onaren mitoa" bukatu dela uste du oposizioak

"Zabortegiaren kontrola Jaurlaritzaren erantzukizuna zen", gogorarazi du EH Bilduk. "Familiak zer gertatu den jakiteko eskubidea du", aldarrikatu du Elkarrekin Podemosek.

Eusko Jaurlaritzak Joaquin Beltran topatzeko bilaketa amaitutzat jo ondoren, “gaur egun beltza eta tristea da Euskal Herriko historian”, esan du Mikel Otero EH Bilduko legebiltzarkideak. Horregatik, langilearen familiari “elkartasuna, maitasuna, gertutasuna eta ulermena”, agertu dio.

Senideen “amesgaiztoa egia bilakatu da; zabortegira eraman beharko dituzte loreak”, deitoratu duenez.

EH Bilduk Jaurlaritzari Zaldibarko zabortegiaren inguruko galdera egin behar zion Legebiltzarreko kontrol saioan, baina azkenean atzera botatzea erabaki du. “Ez da ika-mikarako unea”, azaldu du Oterok. “Kendu dugu, Jaurlaritzako ordezkariek prentsaurrekoan, hemen, erantzun dutelako”. “Ez etsitzea eskatu nahi genien”, erantsi duenez.

“Galdera luzatu aurretik, etsi dute, beraz ez zuen zentzurik”, azpimarratu du. Hala ere, “moduak harridura sortu digu”, onartu duenez. “Dokumentu bat aurkeztu dute, guri ez digutena aurkeztu”, kritikatu du.

EH Bilduko ordezkariaren hitzetan, “helburu bat ez da bete, Jaurlaritzak bere buruari ezarritako xede bat, lehenetsi zuten: Alberto eta Joaquin topatzea, ezin izan dute bete, gerta zitekeen”.

“Bilatu da, eta bilaketa lanak bukatu dira, zabortegi bat erori zelako, baina erori izan ez balitz gaurko albistea ez genuen izango”, gogorarazi du Oterok, “hori da gure irakurketa politiko nagusia”.

“Zabortegiaren kontrola Jaurlaritzaren erantzukizuna zen”, nabarmendu du. “Erantzukizunak ez dira argitu eta garbitu”, salatu duenez. Zentzu horretan, “zaborren kudeaketa ez da aldatu azken 15 hilabeteetan, ez dago berme nahikorik, berriz ez gertatzeko”, ohartarazi du.

“Bagenekien une hau iritsi behar zela, baina ez gaur heldu behar zenik, eta modu honetan”, jakitera eman du Miren Gorrotxategi Elkarrekin Podemoseko bozeramaileak. “Astelehenean zabortegian egon ginen, eta ez ziguten ezer esan”, gaineratu duenez.

“Gobernu honen kudeaketa ona mito bat denaren adibide da Zaldibar”, nabarmendu du. “Zabortegi honen eta besteen erabateko kontrol falta, ilusntasuna, erantzukizun penalak eta politikoak ez onartzea; inork ez du erantzukizunik onartu”, salatu du.

“Familiak zer gertatu den jakiteko eskubidea du”, aldarrikatu du. Horregatik, erantzukizun penalak eta politikoak “premiaz” argitzea eskatu du.

“Babes eta elkartasun adierazpenak ez dira nahikoa”, aurpegiratu du. Gainera, “zabor kudeaketa eredua aldatu behar da”, uste du.

Bestalde, “EAJren kudeaketa porrot ikaragarria izan da”, esan du Carlos Iturgaiz PP+C’s koalizioko bozeramaileak. “Gaizki hasten dena, gaizki bukatzen da”, erantsi du.

Euskadiko PPren buruzagiaren ahotan, “ez da erantzukizun politikorik onartu”. Zentzu horretan, EAJren “iluntasuna” salatu du.

Iturgaizen esanetan, Eusko Jaurlaritzak Joaquin Beltran “lur azpian” uztea erabaki du, “euskal gizartearen gehiengoa zur eta lur utziz”.

“EAJren kudeaketa onaren mitoa Zaldibarko zabortegian lurperatu dute”, adierazi du PP+C’seko bozeramaileak. Exekutiboari “gaitasun eza eta kudeaketa kaskarra” leporatu dio.

Gainera, Alberto Sololuzeren eta Joaquin Beltranen senideei elkartasuna eta babesa adierazi die. Azkenik, Eusko Jaurlaritzak Gasteizko Ganberan “premiazko” agerraldia egitea eskatu dutela iragarri du Iturgaizek.

Voxek Jaurlaritzaren erabakia “sakon” deitoratu eta “kudeaketa negargarria” salatu du. Zentzu horretan, Gobernuak Espainiako Armadaren (UME) laguntza errefusatu izana kritikatu du.

Urkulluren Exekutiboak “behin eta berriro” Espainiako Armadaren esku-hartzea arbuiatu du, eta UMEk langilearen “familiari bakea emateko orduen ekarpena egin zezakeen”, azaldu du ultraeskuineko alderdiak ohar batean.

"Azkenera arte iristea" eskatu dute sindikatuek

Erantzukizun politikoak garbitzea eskatu dute ELA, LAB, ESK, Steilas, EHNE eta Hiru sindikatuek, baita “azkenera arte iristea” ere.

Sindikatuen arabera, Jaurlaritzak “auzia gainetik kendu nahi du, erantzukizunak saihestuz eta Verter Recycling iritzi publikoaren aurrean errundun bakar bezala aurkeztuz”.

“Eta Iñigo Urkullu lehendakaria non dago? Zaldibarko hondamendia gertatu eta hurrengo egunetan bezalaxe, gaur ere ez du aurpegirik eman”, kritikatu dute.

Zabortegiaren kudeaketa “negargarria” izan dela errepikatu dute sindikatuek. “Amiantoa eta zabor arriskutsuak legez kanpo” pilatzen ari ziren “kontrolik gabe”, salatu dutenez.

Sindikatuen ahotan, Verter Recyclingek “hildako langileengatik eta jarduera klientelar, ilun, ez jasangarri eta arriskutsuagatik erantzukizun zuzena du”, baina “arlo publikoak erantzukizun politikoa du”.

“Arduradunek izen, abizen eta erantzukizun politikoak dituzte. Iñigo Urkulluk zuzendutako Eusko Jaurlaritzak eta Iñaki Arriola sailburuak erantzukizun politiko zuzena dute”, azpimarratu dute.

“Arduradun nagusien artean, ezbairik gabe, patronala dago, indarrean dagoen legedia ez zelako betetzen ari”, zaborren kudeaketan, gaineratu dutenez.

“Patronala ez salatzean, Administrazio Publikoa bera ere konplize bihurtu da, egoera aldatzeko zaintza, kontrol eta babes neurririk hartu ez duelako”, berretsi dute.

Otegi: "Azkenean guztiok ordainduko dugu"

Zaldibarko zabortegiaren auzian erantzukizunak onartzeko eskatu dio Arnaldo Otegi EH Bilduko koordinatzaile nagusiak Eusko Jaurlaritzari. Bestalde, Verter Recycling enpresak egindako lanen gastuak ordainduko ez dituela uste du: “Azkenean guztiok ordainduko dugu”.

Eusko Jaurlaritzak Joaquin Beltran, desagertutako langilea, bilatzeko lanak bukatutzat eman izana deitoratu du Otegik ETB1eko 'Egunon Euskadi' saioan. “Lehen erreakzioa termino humanoetan egin behar da, segur aski familiarentzat oso albiste penagarria da, bizitza osoan beraiekin eramango duten zama bat delako”, adierazi du.

Bigarrenik, Zaldibarko irudiak ikusita, “termino filosofikoetan, hau da guk 'progresoa' deitzen diogun mendea eta egoera”, kritikatu du. “Hori da guretzat progresoa, ama lurrarekiko harremana, sistema produktibo intentsiboa, ekologikoki jasangarria ez dena”, salatu du.

“Esango nuke Arabako, Bizkaiko eta Gipuzkoako administrazio publikoetan nolabait ere beti dagoela tentaldi bat ardura beste toki batean jartzeko”, azaldu du EH Bilduko buruzagiak.

“Birusa asko hedatzen bada, jendearen arazoa da; AHT 'trentxo' bat baldin bada, Madrilen ardura da; Donostiako metroan zuloak agertzen badira, badakigu hondartzan area dagoela; beti pilota beste toki batzuetara botatzen da, eta hori ez da onargarria. Administrazio publiko batek baditu ardurak, eta bete behar ditu”, esan du Otegik.

“Guk bere garaian esan genuen zaborren kudeaketa nazionalizatu egin behar dela, jendea igual izutu egingo da, baina bai, nazionalizatu egin behar da, zaborrak administrazio publikoaren esku egon behar dira”, nabarmendu du.

“Ezin daitezke esku pribatuetan utzi, esku pribatuetan uzten direnean dirua irabaztea besterik ez dutelako helburu; badaude gauza batzuk merkatuaren legearen pean utzi ezin direnak”, berretsi du.


Arratoiak hiltzeko lanak egin dituzte udalerri osoan

Joan den astean, Pasaiako Udaleko Zerbitzu Saileko langileek arratoien populazioa kontrolatzeko lanak egin zituzten udalerriko barruti guztietan.

Udaletik azaldu dute, “nahiz eta azken asteetan ia ez den abisurik izan arratoiak ikusi izanagatik”, lan horiek prebentzio ekintzak direla eta karraskariak ugaritzea saihesten dutela, animaliak ugaldu aurretik jarduten baitute.

Ohartarazi dute, dena den, arratoiak hiltzeko erabiltzen den pozoia “leku estrategikoetan” jarri dutela, bizilagun eta etxeko animalientzako arriskutsua izan ez dadin; hala nola, ur beltzetan, argi-puntuetan edo kutxatiletan.


Gasteiztik mintzo

Bertzeak bertze mugimendu sozialistarekin loturiko zenbait berri agertzen digu baztandarrak hiruzpalau astetik.


Ipuin kontaketa 6-8 urteko haurrentzat

Ipuin kontaketa Yolanda Arrietaren eskutik izango da eta 6-8 urteko haurrei zuzenduta.


Protestak egin ditu Zaldibar Argituk gaur, duela 11 hilabete gertatutakoa ez ahazteko

Mobilizazioen helburua zen gertatutakoari buruzko "erantzunak" jasotzea eta horrekin lotutako "erantzukizunak argitzea".


Hainbat erosketa-bonu eskuragarri oraindik

"Gertuago" kanpainako erosketa-bonu hainbat eskuragarri dituzue oraindik, gertuago.eus atarian. Web orrian sartu, erregistratu eta bertan %20ko deskontuarekin erositako bonuak gero, hautaturiko denda hauetan xahutu ahalko dituzue. Usurbilgo ostalari eta merkatariek, Hurbilago Elkartearekin eta Udalarekin elkarlanean sustaturiko egitasmo honek, lehendik ere garai zailak bizi izan eta covid19-ak kolpatu duen sektorea laguntzea du xede.

Konfinamendu asteetan itxita izan edo galera handiak izan zituzten 31 establezimenduren parte hartzearekin abiatu zuten Gertuago egitasmoa udaberrian. Erosketa-bonuen %90a saldu eta herri merkataritzak 50.000 euro pasatxoko laguntza jaso ostean, 25 saltoki gehiago batu ziren iraila hasieran abiarazitako bigarren fasera (tartean tabernak eta elikagai dendak). Orain arte aukeran zeuden 20, 50 eta 100 euroko bonuez gain, 5 eurokoak ere eskuratu daitezke fase berri honetan; gertuago.eus atarian erosi eta saltokietara inprimatuta eramatea eskatzen dute.

Mugimendua badabil azken asteotan; bigarren faseko erosketa bonuak agortu dituzte hainbat dendetan jada, besteetan ere gutxitzen doaz.

%20ko deskontua

Lehen fasean bezala, bigarrenean ere %20ko deskontuarekin eskuratu ahalko dira erosketa-bonuak, deskontu horren kostua Udalak bere gain hartzen segiko du, “merkatariek bonuen %100a jaso dezaten”. Bonu guztiak salduta 2.000 euroko laguntza jasoko du saltoki bakoitzak.

Adinekoengan jarria dute arreta gunea egitasmoaren sustatzaileek; “erosle finenak eta leialenak” izanik, “ez genuke kanpaina honetatik at geratzerik nahi”. Elkarlanaren eta elkar zaintzaren bidetik, erosketa-bonuak eskuratzeko zailtasunak dituztenak laguntzera deitu dute. Horrez gain, laguntzarako langile bana izango da Potxoenean, baita KzGunean ere.

_________________________________________________________________________________________

GERTUAGO, 2. FASEAN

1. fasearen balantzea: erosketa bonuen %90 salduta, 50.350 euroko laguntza sektorearentzat (40.248 euroko herritarren ekarpena, 10.062 euroko udal ekarpena).

2. fasearen berezitasunak:

-25 saltoki gehiagok parte hartuko dute (guztira 51ek).

-Parte hartzaile berrien artean; tabernak eta elikagai dendak.

-5 euroko bonuak ere eskuragarri (baita lehen faseko 20,50 eta 100 eurokoak). 5 euroko bonuok erabiltzeko inprimatuta eraman saltokietara.

-Herritar bakoitzak gehienez 1.000 euro xahutu ahalko ditu erosketa-bonuetan, gehienez 200 euroko deskontuarekin.

-Bono guztien salmentarekin 2.000 euroko ekarpena egingo zaio saltoki bakoitzari (1.600 euro herritarren ekarpena, 400 euro Udalarena).

Erosketa bonuen eskuratzea eta informazio gehiago: gertuago.eus atarian. Laguntza behar dutenentzat: KzGunera jo (astelehenetik ostiralera, 9:00-13:00 edo 16:00-20:00) edo Potxoenera jo (astearte eta ostegunetan, 12:00-14:30). Hitzordua aurrez eskatu Potxoeneako 943 371 999 edo KzGuneko 943 023 684 telefono zenbakira deituta.

Sustatzaileak: herriko merkatari eta ostalariak, Hurbilago Elkartea, Usurbilgo Udala.

______________________________________________________________________________________________

GERTUAGO. EUS: EROSKETA-BONUAK SALTOKIZ SALTOKI

Astelehen goiz honetan (urriak 12) gertuago.eus atarian sartu eta hauxe zen saltoki bakoitzean eskuragarri zuten erosketa-bonu kopurua.

AGORTUAK

Bixen ile-apaindegia

1. faseko bonuak: agortuak.

2. faseko bonuak: agortuak.

Irati Ibargoien Fisioterapia

1. faseko bonuak: agortuak.

2. faseko bonuak: agortuak.

Saizar Jatetxea

1. faseko bonuak: agortuak.

2. faseko bonuak: agortuak.

Itzira Eraikuntzak

1. faseko bonuak: agortuak.

2. faseko bonuak: agortuak.

Otar-goxo

1. faseko bonuak: ez zuen parte hartu.

2. faseko bonuak: agortuak.

Ixabel Esnaola Estetika

1. faseko bonuak: agortuak.

2. faseko bonuak: agortuak.

Marije Arropa Denda

1. faseko bonuak: agortuak.

2. faseko bonuak: agortuak.

Enar Estetika

1. faseko bonuak: agortuak.

2. faseko bonuak: agortuak.

Antton Bernal Ruiz de Oña-Usurbilgo Hortz Klinika

1. faseko bonuak: agortuak.

2. faseko bonuak: agortuak.

Mikel Arraindegia

1. faseko bonuak: ez zuen parte hartu.

2. faseko bonuak: agortuak.

Oinutsik Podologia

1. faseko bonuak: agortuak.

2. faseko bonuak: agortuak.

Intza ile-apaindegia

1. faseko bonuak: agortuak.

2. faseko bonuak: agortuak.

Arruti harategia

1. faseko bonuak: ez zuen parte hartu.

2. faseko bonuak: agortuak.

Kamden Hizkuntzak

1. faseko bonuak: ez zuen parte hartu.

2. faseko bonuak: agortuak.

Eroski City Supermerkatua

1. faseko bonuak: ez zuen parte hartu.

2. faseko bonuak: agortuak.

La Chimenea Altzariak

1. faseko bonuak: agortuak.

2. faseko bonuak: agortuak.

Esnaola Janari-denda

1. faseko bonuak: ez zuen parte hartu.

2. faseko bonuak: agortuak.

Txalaka fruta-denda

1. faseko bonuak: ez zuen parte hartu.

2. faseko bonuak: agortuak.

N.I. ile-apaindegia

1. faseko bonuak: agortuak.

2. faseko bonuak: agortuak.

Solozabal Autoeskola

1. faseko bonuak: ez zuen parte hartu.

2. faseko bonuak: agortuak.

Usurbil Optika

1. faseko bonuak: agortuak.

2. faseko bonuak: agortuak.

Laurok liburu-denda

1. faseko bonuak: ez zuen parte hartu.

2. faseko bonuak: agortuak.

Iratze Natur Denda

1. faseko bonuak: ez zuen parte hartu.

2. faseko bonuak: agortuak.

Ekaitz Garmendia Merino-Usurbilgo Hortz Klinika

1. faseko bonuak: agortuak.

2. faseko bonuak: agortuak.

Lizardi liburu denda

1. faseko bonuak: agortuak.

2. faseko bonuak: agortuak.

Artzabal jatetxea

1. faseko bonuak: agortuak.

2. faseko bonuak: agortuak.

Saizar Sagardotegia

1. faseko bonuak: agortuak.

2. faseko bonuak: agortuak.

Alkartasuna Usurbilgo Baserritarren Kooperatiba

1. faseko bonuak: agortuak.

2. faseko bonuak: agortuak.

BONUAK

Ane Ile-Apaindegia

1. faseko bonuak: 20 euroko 66.

2. faseko bonuak: ez du parte hartu.

Bordatxo taberna

1. faseko bonuak: ez zuen parte hartu.

2. faseko bonuak: 5 euroko 289, 20 euroko 7.

Errazkin Bizikletak

1. faseko bonuak: agortuak.

2. faseko bonuak: 20 euroko 24.

Farmacia Amenabar

1. faseko bonuak: ez zuen parte hartu.

2. faseko bonuak: 20 euroko 77.

Zumeta Jatetxea

1. faseko bonuak: ez zuen parte hartu.

2. faseko bonuak: 20 euroko 25, 50 euroko 30.

Txiriboga taberna

1. faseko bonuak: ez zuen parte hartu.

2. faseko bonuak: 5 euroko 376.

Aialde Berri sagardotegia

1. faseko bonuak: 16 botila sagardo 20 eurotan erosteko 85.

2. faseko bonuak: ez du parte hartu.

Gure-Elkartea adinekoen elkarteko taberna

1. faseko bonuak: ez zuen parte hartu.

2. faseko bonuak: 20 euroko 85, 5 euroko 34.

Sekaña Erretegia

1. faseko bonuak: 20 euroko 64.

2. faseko bonuak: ez du parte hartu.

Urtinea

1. faseko bonuak: 20 euroko 3.

2. faseko bonuak: 20 euroko 44, 50 euroko 13.

Juantxo Burdindegia

1. faseko bonuak: 20 euroko 14.

2. faseko bonuak: 20 euroko 96.

Arrate Taberna

1. faseko bonuak: ez zuen parte hartu.

2. faseko bonuak: 5 euroko 370.

Al-rai

1. faseko bonuak: ez zuen parte hartu.

2. faseko bonuak: 20 euroko 75.

Opil Goxo

1. faseko bonuak: ez zuen parte hartu.

2. faseko bonuak: 5 euroko 364.

Herrikobarra Okindegia

1. faseko bonuak: ez zuen parte hartu.

2. faseko bonuak: 20 euroko 49, 5 euroko 199.

Aldamu Konponketak

1. faseko bonuak: 20 euroko 69.

2. faseko bonuak: 20 euroko 100.

Atxega Jauregia jatetxea

1. faseko bonuak: agortuak.

2. faseko bonuak: 20 euroko 83.

Lurda Mertzeria

1. faseko bonuak: agortuak.

2. faseko bonuak: 20 euroko18.

Aizpurua Okindegia

1. faseko bonuak: ez zuen parte hartu.

2. faseko bonuak: 20 euroko 3, 5 euroko 371.

Anais Estilista

1. faseko bonuak: agortuak.

2. faseko bonuak: 20 euroko 67.

Antxeta

1. faseko bonuak: ez zuen parte hartu.

2. faseko bonuak: 20 euroko 49, 50 euroko 17.

Lourdes Larrañaga Estetika Zentroa

1. faseko bonuak: 20 euroko 14.

2. faseko bonuak: ez du parte hartu.

Bazar China

1. faseko bonuak: 5 euroko 382.

2. faseko bonuak: 5 euroko 360.

Laukote okindegia-kafetegia

1. faseko bonuak: ez zuen parte hartu.

2. faseko bonuak: 5 euroko 360.

Aginaga Sagardotegia

1. faseko bonuak: agortuak.

2. faseko bonuak: 50 euroko 11.

Txirristra taberna

1. faseko bonuak: ez zuen parte hartu.

2. faseko bonuak: 20 euroko 46, 5 euroko 151.

Imanol Txapartegi Harategia

1. faseko bonuak: ez zuen parte hartu.

2. faseko bonuak: 20 euroko 78.

Oharra:

1. faseko erosketa-bonuen iragungitzea: 2020ko abenduaren 31.

2. faseko erosketa-bonuen iraungitzea: 2021eko martxoaren 31.

Informazio gehiago eta erosketa-bonuak erosteko: gertuago.eus


Memoriarekin soilik ez da nahikoa

Urtero legez, German Rodriguezi omenaldia egin diote Iruñean, 1978ko uztailaren 8an Poliziak tiro batez hil zuen toki berean. Ekitaldi berean gogora ekarri dute egun haietan Donostiako San Bartolome kalean eraildako Joseba Barandiaran gaztea ere.


Epaileak baldintzatutako porrota

Athleticek galdu egin du Real Madrilen zelaian. Gil Manzano epaileak Raul Garcia kanporatu du 15. minutuan, bi txartel horirengatik, eta aurretik ez du Iñaki Williamsi egindako penaltia adierazi.

Athleticek galdu egin du Real Madrilen zelaian: 3-1. Gaizka Garitanoren taldeak lantegi zaila zuen, sekula ez baita erraza zurien zelaian irabaztea. Eta, kasu honetan, are zailagoa: ia ordubete pasatu du jokalari bat gutxiagorekin.15. minutuan, Gil Manzano epaileak bigarren txartel horia atera dio Raul Garciari; gainera, aurretik, ez du Williamsi egindako penalti bat adierazi. Horrek guztiz baldintzatu du neurketa. Capak berdindu egin du bigarren zatian partida, baina Benzemaren bi golek erabaki dute lehia.

Garitanoren taldeak ondo hasi du neurketa, bizi jokatuz eta goian presioa eginez. De Marcosek izan du partidako lehen aukera. Baina ez du asmatu. Zuri-gorriek, ordea, tarte gutxi izan dute aurreikusia zuten neurketa egiteko, Gil Manzanoren erabakiengatik. Aurrena ez du Carvajalek Williamsi egindako penaltia adierazi, eta, erreskadan, bigarren txartel horia atera dio Raul Garciari. Lehena 7. minutuan atera dio. Biak Krossi egindako sarrerengatik izan dira. Athleticen lehen aldiz kanporatu dute nafarra.

Jokalari bat gehiago izanda, Real Madril nagusitzen hasi da. Baina Athleticek ondo eutsi dio, eta pare bat aldiz ere ailegatu da Real Madrilen atera. Baina lehen zatiko azken bost minutuetan, Zinedine Zidanek zuzentzen duen taldeak are gehiago estutu du, eta, Modricen abisu baten eta Valverderen beste baten ostean, Krossek gola sartu du lehen zatiaren luzapenean, area ertzetik jaurtiketa bat eginda. Kolpe gogorra atsedenaldiaren aurretik.

Bigarren zatiak antzeko bidea har zezakeela pentsa zitekeen. Baina ez da horrela izan. Athletic, eskuin hegaletik Capak eta De Marcosek egindako lan nekez eta onari esker, ez da atzean geratu, eta bere aukera baliatu du. 53. minutuan izan da, Caparen eta De Marcosen jokaldi on baten ostean. Lehenak sartu du gola.

Ordu erdi baino gehiago geratzen zen partida amaitzeko. Puntuak balio handia zuen zuri-gorrientzat. Espero bezala, Real Madrilek gora egin du. Baina aparteko arriskurik sortu gabe. Azkenean, ordea, iritsi da zurien gola. Benzemak sartu du, buruz, 74. minutuan, Carvajalen erdiraketa on bat baliatuz.

Athleticek merezi zuen berdinketa, partida Real Madrilek baino hobeto jokatuz amaitu baitu. Vesgaren oinetan izan du berdinketa lortzeko aukera. Baina Courtoisek gelditu ona egin dio (92. min), eta hurrengo jokaldian hirugarrena sartu du berriro ere Benzemak. Jokalari bat gutxiago izanda, partida duina jokatu du, eta orain ostiralean derrigorrez irabazteko partida du, Huescaren aurka, San Mamesen (21:00).


Unai Beroiz: "Irudi hauen bitartez lortu dugu berriro Mediterranioko arazoa edigunean jartzea"

Argazkia: Unai Beroiz

Aita Mari salbamendu-ontziaren erreskateei buruzko irudiengatik urrezko saria eman dio Moscow International Photo Awards jaialdiko epaimahaiak Unai Beroiz argazkilariari. Iruindarrak atunontzi zaharraren espedizio batean parte hartu zuen, 2021eko urtarriletik otsailera, Itsas Salbamendu Humanitarioa gobernuz kanpoko erakundearekin.


Tolosaldeko alkateen foroa Sagardui Osasun Sailburuarekin batzartuko da ekainaren 9an

Tolosaldeko Alkateen Mugimendua osatzen duten eskualdekoko 25 alkatek adierazpena egin zuten, atzokoan. Beatriz Unzue Amasa-Villabonako alkatea aritu zen bozeramaile lanetan. Larraulgo eta Andoaingo alkateak ez dira mugimendu horretan murgildu, eta ekimenaren sustatzaileek bat egiteko deia egin diete.

Agerraldia Tolosan egin zuten eta, besteak beste, alkateen artean ziren Asteasuko, Amsa-Villabonako eta Zizurkilgo alkateak.

Adierazpena:

Osasun mahaia eratzeko proposamena aurkeztu genuenetik arloz arlo lanketa burutzen aritu gara, Tolosaldean osasun arreta publikoa eta kalitatezkoa izan dezagun. Antolatutako lan mahai ezberdinetan, kokapena, zerbitzu kartera eta zehaztu beharreko bestelako gaiak hausnartu ondoren, Alkateen Foroa deitu dugu gure proposamena Tolosaldeko Osasun Eremuko alkate guztiekin elkarbanatu eta egon daitezkeen ekarpenekin osatzeko asmoarekin.

Arduraz eta erantzukizunez jokatzea dagokigu eskualdeko alkateoi, hori horrela oraindik alkateon mugimenduan parte hartzen ari ez diren Tolosako, Belauntzako, Abaltzisketako, Berrobiko, Larraulgo eta Andoaingo alkateei, Alkateen Foroan parte hartzera gonbidatu nahi ditugu, elkarrekin eta denon artean adostu dezagun zer nolako osasun eredua eta azpiegiturak behar ditugun Tolosaldean.

Modu honetan, Alkate Mugimenduak ekainaren 9an Gotzone Sagardui Osasun Sailburuarekin duen bileran denon ahotsa ordezkatua egongo da. Izan ere, eskualde osoko herritarren onurarako, Tolosaldeak ahots bateratua izatea da zentzuzkoena eta eraginkorrena, etorkizuneko ospitale publiko berriaren inguruko erabakiak Eusko Jaurlaritzako Osasun sailarekin batera elkarlanean hartzeko.


Ihoteetako dantzak ikasiko dituzte larunbatean

Soinuenea parean elkartuko dira.

Abaraxka udal ludotekak eta Soinueneak plana antolatu dute elkarlanean, datorren larunbat arratsalderako (hilak 12).

Ihoteak ate joka direnez —hurrengo asteburuan ospatuko dituzte, murrizketekin—, festa horietan dantzatzen direnak ikasiko dituzte. Peio Irigoienek jarriko du musika, eta Ekain Susperregi dantzariak irakatsiko ditu urratsak. Herri Musikaren Txokoan egingo dituzte entsegu horiek, 16:30ean hasita.

Horrez gain, Abaraxkak gonbita luzatu die ihoteak prestatzeko zerbait falta dutenei Ergoiengo egoitzara hurbiltzeko.


Irudimena lantzeko lorategia atondu dute Igerain-Gain parkean

Salbideko Auzo Elkartearen eskaerari erantzunez eta Agenda 2030eko ikasleen proposamena kontuan hartuz sortu du Zarauzko Udalak Bizi lore izeneko lorategia. Material organikoz hornituta dago, eta itxitura batekin mugatuta, txakurrak sar ez daitezen.

Salbide auzoko Igerain-Gain parkean lorategi berezi bat atondu dute, harriz nahiz enborrez hornituta, haurrek eta ez horren haurrek bertan jolas dezaten edo lasai egon daitezen. Espazioa itxitura batekin mugatu dute, txakurrak bertan sartu ez daitezen, eta krisketa bidez funtzionatzen du sarrera-irteeerak. Bizi lore izena jarri diote espazio berriari, eta Zarauzko Udaleko Lorazaintza zinegotzi Patxi Elolak gaur goizean aurkeztu du komunikabideen aurrean

Igerain-Gaineko parke estalia auzotarrek ez ezik, herriko bizilagun askok erabiltzen dute urte osoan, baina naturarekin bat egin eta irudimena lantzeko espaziorik ez zegoenez, Salbideko Auzo Elkarteak eskaera egin ziola udalari kontatu du Elolak. Era berean, herriko ikasleek Agenda 2030en barruan belardien tratamendua landu zuten iazko ikasturtean, eta ikastetxeekin eginiko udalbatzarrean, aurkezturiko eskaeren artean, "txakurrak eta maskotak sartzen ez ziren kakarik gabeko gune bat" eskatu zutela gogora ekarri du zinegotziak.

Bien eskaerak bat egin zutela eta, ideia ona iruditu zitzaiela nabarmendu du: "Ikastetxeetako parkeez aparte, honako hau izango da gune libre bakarra, txakurrak sartuko ez direna". Lorategi honetarako material organikoak erabili dituzte; izan ere, "hau ez da parke bat, lorategi bat baizik". Enbor mota ezberdina ekarri dituzte, oraindik usaina dutenak, batzuk limoi zantzukoak. Z bat irudikatuz, hainbat harri borobil jarri dituzte; Salberdingo etxebizitzak egiteko lurrak altxa zituztenean agertu ziren harriak dira, garaiko labarretakoak. "Azken finean, Zarauzko ezaugarrietako bat da, garaiko historiaren parte".

Haurrek libreki eta irudimenarekin jokatuz erabiltzen dutela espazio berria azaldu du zinegotziak. Aurrerantzean, beraz, Igerain-Gain parkeak bi alternatiba eskainiko ditu: betiko parke estalia eta Bizi Lore berria. Joan den asteburutik, Salbide auzoko jaietatik erabilgarri dago lorategia, eta zenbait jarduera egin dituzte bertan, besteak beste, toka txapelketa. Momentuz, lorerik ez da ikusten espazioan, baina Elolak argi eta garbi du erantzuna: "Hau berdegune bat da, eta hemen dabiltzan umeak dira loreak".